Иккинчи ҳадис: (9) пайғамбарларга иймон келтириш\nДард ва даво (105): Ўй-хаёл\n01/21/2022 Жомеъ ал-улум вал-ҳикам шарҳи | 117 | Йигирма тўққизинчи ҳадис (1) | Шайх Содиқ Самарқандий\nBy Шайх Саидаҳмад Нуриддин on 04/23/2016 АЛ-АРБАУН АН НАВАВИЙЯ ҲАДИС\nИймон рукнларидан бири пайғамбарларга иймон келтиришдир. Шуни билиш лозимки, пайғамбарларга баъзан расул, баъзан набий дейилади, бу икки сўзнинг маъноси бир хилми?\nЖавоб шуки, Қуръони Каримда зикр қилинган ҳар бир набий расулдир. Бироқ набий ва расулнинг маъноси бир-биридан фарқ қилади. Бу борадаги тўғри фикрга кўра, набий дегани унга муайян шариат нозил қилиниб, шу шариатга амал қилишга буюрилган, бироқ уни бошқаларга етказишга буюрилмаган пайғамбарга айтилади. Демак набий сўзи “хабар берилган киши” маъносини англатади. Айтайлик, башарият отаси Одам алайҳиссалом набий бўлган, расул эмас. Негаки, дастлабки расул Нуҳ алайҳиссаломдир. Одам алайҳиссалом эса Расулуллоҳ соллаллоҳу алайҳи ва салламнинг саҳиҳ ҳадисларида келганидек, фақат набийдир.\nШу ўринда савол туғилиши мумкин: нега Одам алайҳиссалом расул қилиб юборилмади?\nЖавоб шуки, одамлар у вақтда озчиликни ташкил қилган ягона уммат эдилар. Уларнинг ўрталарида ҳеч қандай ихтилофлар йўқ эди. Ҳануз дунё кенгаймаган, инсоният ер юзида тарқалиб кетмаган эди. Одамлар динда ҳамфикр бўлиб, оталарида кўрган тоат-ибодатларга эргашишлари кифоя эди. Кейинчалик улар ўртасида ихтилофлар пайдо бўлиб, одамлар ер юзига ёйилгач, расулга эҳтиёж сездилар. Бу ҳақда Аллоҳ таоло шундай дейди: “Одамлар ягона уммат эдилар. Сўнгра улар ўртасида турли ихтилофлар пайдо бўла бошлагач, Аллоҳ итоаткор бандаларга жаннат башоратини берувчи, осийларни дўзахдан огоҳлантируви набийларни юборди” [Бақара: 213].\nЯна савол туғилиши мумкин: Одам алайҳиссаломдан кейин ўзига нозил қилинган шариатни бошқаларга етказишга буюрилмаган набий юборишдан нима фойда бор?\nБунга жавобан айтамизки, бундай набий юборишдан фойда – одамларга унутиб юборган шариатларини эслатиш. Чунки бу ҳолатда одамлар шариатдан буткул юз ўгирмаган ва шу сабаб расулга муҳтож эмасдилар. Балки уларга собиқ шариатни эслатадиган набий келиши кифоя эди. Аллоҳ таоло айтади: “Албатта, Биз Тавротни ҳидоят ва нурни ўз ичига олган ҳолда нозил қилганмиз. Аллоҳга бўйсунувчи бўлган пайғамбарлар яҳудийларга у билан ҳукм қиладилар” [Моида: 44]. Пайғамбар юборишдан фойда шу. Негаки, чиндан ҳам “рисолатсиз юборилган набийдан нима фойда?”, деган эътироз ўринли эътироздир. Жавоб юқорида айтганимиз. Мусо алайҳиссаломдан кейин келган анбиёлар унга нозил қилинган Таврот билан, яъни собиқ шариат билан яҳудийларга ҳукм қилганлар. Шу боис заиф бир ҳадисда шундай дейилади: “Умматимнинг уламолари Бани Исроилнинг анбиёларига ўхшайдилар”. Ушбу ҳадис Расулуллоҳ соллаллоҳу алайҳи ва салламга нисбат бериш жиҳатидан заиф бўлсада, бироқ маъноси тўғридир.\nДастлабки расул Нуҳ алайҳиссалом бўлса, охиргиси Муҳаммад соллаллоҳу алайҳи ва салламдир. Шуни билиш лозимки, баъзи тарих китобларида Идрис алайҳиссалом Нуҳ алайҳиссаломдан олдин ўтгани, шунингдек, Шис алайҳиссалом ҳам ундан олдин ўтганлиги зикр қилинади. Бироқ бу маълумотларнинг барчаси ёлғон, ҳақиқатдан йироқдир.\nШак-шубҳа йўқки, Идрис алайҳиссалом Нуҳ алайҳиссаломдан кейин ўтган. Айрим уламоларнинг айтишича, Идрис алайҳиссалом Бани Исроил пайғамбарларидан бўлган. Чунки у ҳар доим Бани Исроилга оид қиссалар асносида ёд қилинади. Бироқ шуни аниқ биламизки, Идрис алайҳиссалом Нуҳ алайҳиссаломдан олдин ўтмаган. Қуйидаги оятлар шунга далолат қилади: “(Эй Муҳаммад), албатта Биз Нуҳга ва ундан кейинги пайғамбарларга ваҳий юборганимиз каби сизга ҳам ваҳий юбордик” [Нисо: 163], “Қасамки, Биз Нуҳ ва Иброҳимни пайғамбар қилиб юбордик ҳамда пайғамбарлик ва Китобни (яъни, Таврот, Инжил, Забур ва Қуръонни) ҳам икковининг зурриётларига ато қилдик” [Ҳадид: 26]. Демак Аллоҳ таоло Нуҳ ва Иброҳим алайҳимассаломни расул қилиб юбориб, қолган пайғамбарларни улар иккисининг зурриётидан юборди ва илоҳий китобларни ҳам уларга нозил қилди. Ким Идрис алайҳиссалом Нуҳ алайҳиссаломдан олдин пайғамбар қилиб юборилган деса, Қуръони Каримни ёлғонга чиқарган бўлиб, бу эътиқоддан Аллоҳга тавба қилиши лозим бўлади.\nПайғамбарлар – Аллоҳ таоло инъом этган инсоният табақаларининг энг афзали саналадилар. Аллоҳ таоло айтади: “Кимда ким Аллоҳ ва пайғамбарга итоат этса, ана ўшалар Аллоҳ инъом этган зотлар — пайғамбарлар, сиддиқлар, шаҳидлар ва солиҳлар билан бирга бўлурлар” [Нисо: 69].\nАнбиёлар деганда уларнинг ичига расуллар ҳам киради. Расуллар анбиёлардан афзалдир. Расулларнинг энг афзали “Улул-азм” – даъват йўлида алоҳида матонат кўрсатган азм ва қатъият эгалари бўлмиш бешта пайғамбардир. Мазкур бешта пайғамбар Қуръони Каримнинг икки жойида: Аҳзоб ва Шўро сураларида зикр қилинганлар. Аллоҳ таоло айтади: “Эсланг, Биз барча пайғамбарлардан ва хусусан сиздан, Нуҳ, Иброҳим, Мусо ва Ийсо ибн Марямдан аҳду паймонларини олгандик” [Аҳзоб: 7], “(Эй мўминлар), Аллоҳ сизлар учун ҳам диндан Нуҳга буюрган нарсани ва Биз сизга ваҳий қилган нарсани, шунингдек, Биз Иброҳим, Мусо ва Ийсога буюрган нарсани шариат қилди: “динни барпо қилинглар ва унда фирқа-фирқа бўлиб бўлинманглар!” [Шўро: 13]. Во ажаб, Аллоҳ таолонинг аввалгилар-у охиргиларга қилган васиятига қаранг: динни барпо қилинглар ва унда фирқа-фирқа бўлиб бўлинманглар!\nПайғамбарларнинг энг афзали Муҳаммад соллаллоҳу алайҳи ва салламдир. Бу ҳақда у зотнинг ўзлари шундай дейдилар: “Мен Одам алайҳиссалом фарзандларининг саййиди – энг аълосиман”. Расулуллоҳ соллаллоҳу алайҳи ва саллам Исро ҳодисасида пайғамбарлар билан учрашган пайтда уларга намозда имом бўлдилар, ҳатто ботилдан юз ўгириб ҳаққа интилганлар – “ҳунафо”ларнинг имоми бўлмиш Иброҳим алайҳиссалом ҳам у зотнинг ортларида намоз ўқидилар. Маълумки, намозда қавм ичидаги энг афзал киши имомга ўтади. Демак Расулуллоҳ соллаллоҳу алайҳи ва саллам “улул-азм” пайғамбарларнинг энг афзалидирлар.\nРасулуллоҳ соллаллоҳу алайҳи ва салламдан кейинги мартабадаги энг афзал пайғамбар Иброҳим алайҳиссаломдир. У ҳақда Аллоҳ таоло шундай дейди: “Аллоҳ Иброҳимни ўзига “халил” – яқин дўст тутди” [Нисо: 125]. Аллоҳ Иброҳим алайҳиссаломни шундай оғир синовлардан ўтказдики, унга фақат “улул-азм” пайғамбарларгина бардош бериши мумкин.\nИброҳим алайҳиссаломнинг бошига тушган оғир синовлардан бири – у зот кексайган чоғида фарзандлик бўлди. Маълумки, инсон узоқ муддат фарзанд кўрмай, кексайган чоғида унга яккаю-ёлғиз ўғил насиб қилса, унинг фарзандига бўлган муҳаббати бўлакча бўлади. Иброҳим алайҳиссаломнинг якка ўғли Исмоил отасига эргашиб юрадиган ёшга етгач, ўғлига бўлган муҳаббати, боғлиқлиги янада ортди. Зеро, бу ёшда фарзанд кўздан четда, эътиборсиз ёш бола ҳам эмас, айни дамда отасининг ортидан эргашмай, балки ўзи мустақил иш юритадиган ўсмирлик ёшида ҳам эмасди. Яккаю-ёлғиз жигарбанди шу ёшга етганида Аллоҳ Иброҳим алайҳиссалом бошига оғир имтиҳон солди. Иброҳим алайҳиссалом туш кўрди, тушида ўғлини сўяётган эмиш. Маълумки, пайғамбарларнинг рўёси Аллоҳ томонидан берилган ваҳий ҳисобланади. Иброҳим алайҳиссалом ўғлига деди: “Мен тушимда сени сўяётган эмишман, шунга нима дейсан?”. У ўғлига муддаосини очиқ сўзламади, балки аввал уни синамоқчи бўлди. Ақлли ва фаросатли ўғил бениҳоят итоаткорона жавоб берди: “Отажон, буюрилган ишингизни қилинг”. Исмоил: “Отажон, мени сўяверинг” – демади, балки бу ишни Аллоҳнинг амрига бўйсуниб қилаётганига ишора қилиш учун “Отажон, буюрилган ишингизни қилинг. Кўрасиз, мен иншааллоҳ сабр қилувчилардан бўламан”, деди. У қатъий равишда сабр қилишини айтмасдан, балки буни Аллоҳнинг хоҳишига ҳавола қилди. Зеро, келажакда содир бўладиган ишлар учун “иншааллоҳ”, дейиш лозимдир: “Бирон нарса ҳақида: “Мен албатта эртага қилгувчиман”, демасдан, балки “иншааллоҳ – Аллоҳ хоҳласа”, денг” [Каҳф: 23-24]. Шундай қилиб ота-бола Аллоҳнинг амрига бўйсунишга иттифоқ қилдилар. Ота-бола Аллоҳнинг амрига таслим бўлишиб, Иброҳим алайҳиссалом ўғлини пешонаси билан ерга ётқизди. У ўғлининг бўйнига пичоқ тортар экан кўзлари ўғлининг кўзларига тушмаслиги учун, ўзига ҳам, ўғлига ҳам осон бўлиши учун уни ана шундай юз тубан ётқизди. Уни пешонаси билан ётқизиб, энди пичоқ тортай деганда, Аллоҳ томонидан мусибатни аритувчи ечим келди: “Биз унга нидо қилдик: “Эй Иброҳим, дарҳақиқат, сен кўрган тушингни ижро этиб тасдиқладинг”. Албатта, Биз чиройли амал қилгувчиларни мана шундай мукофотлармиз” [Соффот: 104-105].\nИброҳим алайҳиссаломнинг ўғлига бўлган кучли муҳаббатига қарамасдан ушбу синовдан муваффақиятли ўтиши, Аллоҳнинг фармонига батамом бўйсуниши унинг қалбидаги Аллоҳга бўлган муҳаббат ўғлига бўлган муҳаббатдан устун эканига далолат қилади. Шу боис у Аллоҳнинг халили бўлишга лойиқ бўлди. Халиллик муҳаббат турларининг энг кучлисидир. Зеро, муҳаббат турлари ўнта, баъзиларнинг айтишича, еттитадир. Бироқ нима бўлганда ҳам уларнинг энг олийси халилликдир. Шу маънода шоир маъшуқасига шундай дейди:\nСевгинг танамдаги руҳ-ла қоришди,\nХалил деб номланди, шу сабаб халил.\nЗеро, шоирнинг маъшуқасига бўлган севги-муҳаббати унинг руҳи, томирлари, суяклари, мияси, қўйингки, унинг бутун вужудига сингиб-қоришиб кетган. Аллоҳ таолонинг “Аллоҳ Иброҳимни ўзига “халил” – яқин дўст тутди” [Нисо: 125], деган сўзи Иброҳим алайҳиссалом Аллоҳнинг ҳузурида энг суюкли банда мақомида туришига далолат қилади. Шунингдек, бу оятдан Аллоҳнинг муҳаббат сифати борлиги чиқади.\n“Аллоҳ таоло яхши кўрмайди, Унинг муҳаббат сифати йўқ”, дея Аллоҳнинг сўзини ўзгартирувчи кимсалар оятдаги “халил” сўзи арабча “хиллатун” сўзидан олинган бўлиб, “фақирлик” маъносини билдиради, дейдилар. Уларнинг фикрича, оятнинг маъноси “Аллоҳ Иброҳимни Ўзига “халил” – фақир қилди”, демакдир!! Албатта, бу оят маъносини “буриш”дан ўзга нарса эмас. Уларнинг фикрича, ҳар бир инсон Аллоҳнинг халилидир. Негаки, барча инсонлар Аллоҳга фақир – муҳтождирлар.\nБироқ тўғри фикрга кўра, халил дегани муҳаббатда энг олий даражага етган кишидир. Расулуллоҳ соллаллоҳу алайҳи ва саллам шундай дейдилар: “Аллоҳ таоло Иброҳим алайҳиссаломни халил қилиб олганидек, мени ҳам халил қилиб олди. Борди-ю, умматимдан бирон кишини халил қилиб олганимда Абу Бакрни халил қилган бўлардим”.\nХалқ орасида “Иброҳим халилуллоҳ, Муҳаммад ҳабибуллоҳ, Мусо калимуллоҳ”, деган гап кенг тарқалган. Шубҳасиз, Муҳаммад соллаллоҳу алайҳи ва саллам ҳабибуллоҳ – Аллоҳ суйган зот. Расулуллоҳ соллаллоҳу алайҳи ва саллам Аллоҳни суйган ва Аллоҳ ҳам у зотни суйган бандадир. Бироқ ҳабиб сифатидан кўра олийроқ сифат бор – у халил сифатидир. Зеро, Расулуллоҳ соллаллоҳу алайҳи ва саллам халилуллоҳ – Аллоҳнинг халилидирлар. Шундан келиб чиқиб айтиш мумкинки, “Муҳаммад ҳабибуллоҳ” деган васф билан чекланган одамлар қайсидир маънода Расулуллоҳ соллаллоҳу алайҳи ва салламнинг ҳаққини тўла-тўкис адо этмаган бўладилар. Негаки, ҳабиблик халилликдан қуйи васфдир. Шунинг учун ҳам биз башарият ичида бор-йўғи иккита халилни биламиз: Иброҳим ва Муҳаммад соллаллоҳу алайҳимо ва саллам. Аллоҳ яхши кўрган – ҳабибуллоҳ бўлган бандалар эса кўпчиликни ташкил қиладилар. Аллоҳ таоло айтади: “Аллоҳ “муҳсинлар” – тоат-ибодатларни энг мукаммал тарзда адо этувчи ва халққа хайр-эҳсон қилувчиларни яхши кўради” [Бақара: 195], “Аллоҳ Ўзининг йўлида саф тортиб жанг қилувчиларни яхши кўради” [Саф: 4].\n Шавконий “Ал-фавоидул мажмуа” (286) ва Албоний “Аз-заифа”да (466) зикр қилишган.\n Муслим ривояти (2278).\n Муслим ривояти (532, 23).\nAvvalgi maqolaЁмон ишлардан қайтармаган намознинг қазоси ўқиладими?\nKeyingi maqola 7-дарс. Фиқҳ дарслари: “Фитрат суннатлари ҳақида” (Шайх Содиқ Самарқандий)


Самарқандлик кўнгиллилар Янги йил байрами арафасида кам таъминланган оилаларга озиқ-овқат маҳсулотлари тарқатди - zarnews.uz\nСамарқандда бир гуруҳ кўнгиллилар Янги йил байрами олдидан 24 та кам таъминланган оила вакилларига озиқ-овқат маҳсулотлари улашди. “Дарё” мухбири Фарҳод Норбўтаевнинг хабар беришича, мазкур ташаббус чорраҳада, кўча-куйда тиланчилик қилиб ўтирганларга ёрдам бериш мақсадида ташкил этилган.\n– Самарқанд шаҳридаги “Хўжа Абду Дарун” жоме масжиди чорраҳасида тиланчилик қилиб ўтирган аёлни кўрдик, - дейди кўнгиллилардан бири. - Ижарада яшайдиган аёлнинг ўғли оғир хасталикка чалинибди. Уни даволаш учун пулга муҳтож экан. Бир қатор кўнгиллилар бирлашиб, аёлга 350 минг сўм ва яна 300 минг сўмлик озиқ-овқат маҳсулотлари олиб берилди.\nМаълум бўлишича, кўнгиллилар томонидан 24 нафар юртдошимизнинг ҳам бирига 300 минг сўмлик озиқ-овқат маҳсулотлари ҳамда 50 минг сўмдан пул берилган.\nТеглар: Озиқ-овқат кам таъминланганлар


Соғлиқни сақлаш ва Молия вазирлиги фуқароларни ижтимоий ҳимоя қилиш ваколатларини тақсимлаб олишди | Uzbekistan Today\nБош саҳифа / Социум / Соғлиқни сақлаш ва Молия вазирлиги фуқароларни ижт...\nСоғлиқни сақлаш ва Молия вазирлиги фуқароларни ижтимоий ҳимоя қилиш ваколатларини тақсимлаб олишди\nАввалига Соғлиқни сақлаш вазирлиги тизимида янги бошқарма ташкил этилади. У ногиронлар, уруш қатнашчилари, уруш фахрийлари, ёлғиз кексалар ва бошқа кам таъминланган аҳолига ёрдам кўрсатишни ташкил этиш билан шуғулланади.\nЭслатиб ўтамиз, яқинда Президентнинг Меҳнат ва аҳолини ижтимоий ҳимоя қилиш вазирлигини Меҳнат вазирлигига айлантириш ҳақидаги қарори эълон қилинган ва ижтимоий муҳофаза ваколатлари Соғлиқни сақлаш ҳамда Молия вазирликларига тасарруфига ўтказилган эди.\nҚорақалпоғистон Соғлиқни сақлаш вазирлиги ва ҳудудлардаги соғлиқни сақлаш бошқармалари, туман (шаҳар) тиббёт бирлашмаларида параллел равишда ўзгаришлар содир бўлаяпти.\nСоғлиқни сақлаш вазирлиги янги тузилмавий бирликлари 55 та «Мурувват» ва «Саховат» интернат-уйлари, ногиронлар учун реалибитация марказлари ва уруш ва меҳнат фахрийлари учун санатор муассасалар ташкил этиш билан шуғулланади.\nБу бўлинмалар ходимлари фуқароларни ўз-ўзини бошқариш органлари билан биргаликда доимий ғамхўрликка муҳтож ёлғиз кекса фуқароларни аниқлаш ва уларга индивидуал дастурда уйнинг ўзида парваришлаб, ижтимоий хизматлар кўрсатишни ташкил этиш билан шуғулланади. Шунингдек, уларга болаликдан ногиронлар, уруш қатнашчилари, уруш фахрийлари, ёлғиз кексалар ва бошқа кам таъминланган аҳоли қатламини саралаш ва таъминлаш мақсадида уларнинг ҳисобини юритиш вазифаси юклатилади. Уларнинг эҳтиёжларига мос турдаги тиббий-ижтимоий ёрдам кўрсатиш, ортопедия воситалари, техник воситалар ва кресло-коляскалар билан билан таъминлаш ҳам шулар жумласидандир.\nМолия вазирлигининг ҳудудлардаги бош бошқармаларида эҳтиёжманд оилалар ва фуқароларга ижтимоий нафақалар ва моддий ёрдам тайинлаш ва тўлашни амалга ошириш бўйича бошқарув ходимлари сони учта бўлган назорат тармоғи яратилади.\nҚорақалпоғистон Республикаси Молия вазирлиги, вилоят ҳокимликлари ва Тошкент шаҳри молия бошқармалари — эҳтиёжманд оилалар ва фуқароларга ижтимоий нафақалар ва моддий ёрдам тайинлаш ва тўлашни амалга оширувчи назорат тармоғи яратилади.\nТуман (шаҳар) ҳокимликлари молия бўлимларида — эҳтиёжманд оилалар ва фуқароларга ижтимоий нафақалар ва моддий ёрдам тайинлаш ва тўлашни амалга оширувчи назорат тармоғи яратилади.


21:22 / 19.04.2016\nApple янгиланган MacBook ноутбукини тақдим қилди. Дастлабки маҳсулотлар пушти-олтинранг бўлади. Бу ҳақда компания пресс-релизида маълум қилинган.\nMacBook 12-дьюмли Retina дисплейи билан таъминланган ва унинг ишлаш тезлиги яхшиланган.\nЯнгиланган MacBook 1,1 ГГц ёки 1,3 ГГц частотали олтинчи авлод Intel Core М икки ядроли процессорлари билан жиҳозланади. Янги процессор туфайли, компания автоном ишлаш вақтини узайтиришга муваффақ бўлди. Ноутбук, шунингдек, 1866 МГц частотали тезкор хотира ва янада тезроқ ишлайдиган флеш-хотирага эга бўлди.\nУнга ўрнатилган Intel HD Graphics 515 график процессори график тезликни 25 фоизга яхшилайди. MacBook’нинг оператив хотираси 8 Гб ни ташкил этади.\nНоутбукнинг оғирлиги - 907 грамм, қалинлиги 13,1 мм. Қурилма 4та рангда ишлаб чиқарилади: олтинранг, кумушранг, "кулранг космос" ва "пушти-олтинранг".\n256 Гб хотирали MacBook нархи 106 990 рубль, 512 Гб лиси 129 990 рубль. Қурилмани 19 апрелдан бошлан Apple интернет-дўконларидан харид қилиш мумкин.\nҚайд этиш жоизки, 2015 йил давомида Apple 20,38 млн дона компьютер сотди. Улар савдосидан олинган даромад 25,27 млрд доллар атрофидани ташкил этади. 2016 йилда бозор қатнашчиларининг ҳисоб-китобига кўра, Apple компьютерлари савдоси 20 млн дона атрофида бўлади. Бу ҳолат электроника бозоридаги умумий қулаш ва иқтисодий вазиятнинг беқарорлиги билан изоҳланган.


МАЪМУРИЙ ҚАМОҚ НИМА? - Ўзбекистон овози газетаси\nМАЪМУРИЙ ҚАМОҚ НИМА?\nМаъмурий жавобгарлик тўғрисидаги кодекснинг 23-моддасига кўра, маъмурий ҳуқуқбузарлик содир этганлик учун маъмурий жазо чораларидан бири сифатида маъмурий қамоққа олиш жазоси белгиланган. Мазкур кодекснинг 346-моддаси учинчи қисмида маъмурий қамоқни ўташ Ўзбекистон Республикаси қонунларида белгиланган қоидалар асосида амалга оширилиши қайд этилган бўлишига қарамасдан, ушбу нормани амалга оширувчи ҳуқуқий механизм «Маъмурий қамоқни ўташ тартиби тўғрисида»ги қонун қабул қилинганига қадар мавжуд эмас эди.\nЖорий йилнинг 9 январида қабул қилинган Ўзбекистон Республикасининг «Маъмурий қамоқни ўташ тартиби тўғрисида»ги қонуни маъмурий қамоқни ўташ тартиби билан боғлиқ бўлган муносабатларни ҳуқуқий тартибга солиш, маъмурий қамоқни ўташ принциплари, тартиби, маъмурий қамоққа олинган шахсларнинг ҳуқуқий ҳолати, қонуний манфаатларини белгилаб беришни ўзида акс эттирди.\nҚонуннинг 3-моддасига мувофиқ, маъмурий қамоққа олиш — маъмурий жазо тури бўлиб, у шахсни жамиятдан вақтинча ажратиб қўйиш шароитларида сақлашдан иборат. У 3 суткадан 15 суткагача бўлган муддатга, фавқулодда ҳолат режими шароитида эса жамоат тартибига тажовуз қилганлиги учун 30 суткагача бўлган муддатга қўлланилади.\nМаъмурий қамоқни ўташ учун асос туман (шаҳар) суди маъмурий ишлар бўйича судьясининг қарори, фавқулодда ҳолат режими шароитларида эса, шунингдек, ҳарбий комендантнинг ёки ички ишлар органи бошлиғининг қарори ҳисобланади.\nҚонунда белгиланишича, маъмурий қамоққа олинган шахслар махсус қабулхоналарнинг умумий камераларига ёки бир кишилик камераларга жойлаштирилади. Камераларда бир кишига тўғри келадиган майдоннинг нормаси камида 2,5 квадрат метр, аёллар учун эса камида 3 квадрат метрни ташкил этади. Юқумли касалликларга чалинган беморлар сақланадиган камераларда бир кишига тўғри келадиган майдон 4 квадрат метрдан кам бўлмаслиги керак.\nМаъмурий қамоққа олинган шахсларга алоҳида ётоқ жойи, кўрпа-тўшак, идиш-товоқ ҳамда овқатланиш анжомлари берилади. Маъмурий қамоққа олинган шахсларга ўзининг кийим-боши, пойабзали ва шахсий гигиена воситаларидан фойдаланишга ҳам рухсат берилади.\nМаъмурий қамоққа олинган шахсларни қабул қилиш ва сақлаш бўйича махсус муассаса — махсус қабулхоналар Ўзбекистон Республикаси Вазирлар Маҳкамаси томонидан ташкил этилади (қайта ташкил этилади ва тугатилади). Махсус қабулхоналар Қорақалпоғистон Республикаси ички ишлар вазирлиги, Тошкент шаҳар ички ишлар бош бошқармаси, вилоятлар ички ишлар бошқармалари ҳузурида ташкил этилади. Ушбу муассасаларда режимни таъминлаш мақсадида Ўзбекистон Республикаси Ички ишлар вазири томонидан ички тартиб қоидалари тасдиқланади.\nҚонун талабига мувофиқ, маъмурий қамоққа олинган барча шахслар учун шахсий хавфсизлик таъминланади. Махсус қабулхона маъмурияти ва ходимлари маъмурий қамоққа олинган шахсларнинг ҳаёти ва соғлиғига таҳдидларнинг олдини олиш ҳамда уларни бартараф этиш юзасидан дарҳол чоралар кўриши шарт.\nҚонуннинг 22-моддасига асосан, махсус қабулхона маъмурияти ва ходимларига маъмурий қамоққа олинган шахсларнинг ёзма розилигига кўра уларни ҳақ тўланадиган меҳнатга жалб этиш ҳуқуқи берилган (меҳнатга қобилиятсиз шахслар бундан мустасно). Бунда уларга қонун ҳужжатларида белгиланган миқдордан — Меҳнатга ҳақ тўлаш ягона тариф сеткасининг биринчи разрядидан кам бўлмаган ҳақ тўланиши лозим.\nДавомийлиги суткасига икки соатдан кўп бўлмаган махсус қабулхона хоналаридаги санитария-гигиена, маиший шароитларни яхшилаш, шунингдек, ички ишлар органи ёки махсус қабулхона ҳудудини ободонлаштириш билан боғлиқ бўлган ишларга ҳақ тўланмайди.\n«Маъмурий қамоқни ўташ тартиби тўғрисида»ги қонуннинг 40-моддасида у расмий эълон қилинган санадан йигирма тўрт ой ўтгач кучга кириши (2019 йил 11 январдан) белгилаб қўйилди.\nХулоса ўрнида таъкидлаш лозимки, қабул қилинган қонун маъмурий қамоққа олинган шахсларнинг ҳуқуқ ва эркинликларини ҳимоя қилиш кафолатини мустаҳкамлашга, мавжуд қонунчиликдаги «ҳуқуқий бўшлиқлар»ни тўлдириш, жазони ижро этишда ички ишлар органлари фаолияти самарадорлигини ва мазкур органлар ходимларининг жавобгарлигини оширишга кўмаклашади.\nСамарқанд вилояти адлия бошқармаси\nбошлиғининг биринчи ўринбосари.


Шоядки тақводор бўлсаларингиз (Ўттизинчи қисм) Муаллиф: 08.08.2013 14:04 Шоядки тақводор бўлсаларингиз\nЯъни, қиёмат қоим бўлиб, кофир ва осийлар ҳалокатга, азоб-уқубатга дучор бўлган ўша кунда, мўмин, тақводор бандаларга ютуқ бордир.\nЯъни, Аллоҳ таоло инсон нафсини беками-кўст қилиб яратган бўлишига қарамай, унга, унинг нафсига фужур йўли нима-ю, тақво йўли нима эканини баён қилиб ҳам берди: яхши нима – ёмон нима, иймон нима – куфр нима, савоб нима – гуноҳ нима, ҳидоят нима – залолат нима – ҳамма-ҳаммасини тушунтириб берди.\nБатафсил ... Шоядки тақводор бўлсаларингиз (Йигирма тўққизинчи қисм) Муаллиф: 08.08.2013 13:56 Шоядки тақводор бўлсаларингиз\nЧунки, тақво бўлмаса, Қуръондан ваъз-насиҳат олиш мумкин эмаслигини Аллоҳ таолонинг Ўзи ирода қилган.\nБатафсил ... Шоядки тақводор бўлсаларингиз (Йигирма саккизинчи қисм) Муаллиф: 07.08.2013 18:59 Шоядки тақводор бўлсаларингиз\n«Эй, иймон келтирганлар! Қачон сирли суҳбат қилсангиз, гуноҳ, душманлик ва Пайғамбарга маъсиятга сирли суҳбат қилмангиз. Яхшилик ва тақвога сирли суҳбат қилингиз. Ҳузурига тўпланиб борадиганингиз Аллоҳга тақво қилингиз». (Мужодала сураси, 9-оят) «Аллоҳ Ўз Расулига шаҳар-қишлоқ аҳлидан қайтариб берган нарса... Аллоҳгадир ва Унинг Расулига ва яқин қариндошларига, етимларга ва мискинларга ва кўча ўғилларигадир. Сизлардан бойларингиз орасида айланадиган нарса бўлиб қолмаслиги учун. Пайғамбар сизга нимани берса, ўшани олинглар ва нимадан қайтарса, ўшандан қайтинглар. Аллоҳдан қўрқинглар. Албатта, Аллоҳ азоби зўр Зотдир». (Ҳашр сураси, 7-оят)\nБатафсил ... Шоядки тақводор бўлсаларингиз (Йигирма еттинчи қисм) Муаллиф: 07.08.2013 18:50 Шоядки тақводор бўлсаларингиз\nБатафсил ... Шоядки тақводор бўлсаларингиз (Йигирма олтинчи қисм) Муаллиф: 05.08.2013 14:54 Шоядки тақводор бўлсаларингиз Йигирма олтинчи қисм\n«Ҳидоят топганларнинг ҳидоятини У зот зиёда қилди ва уларга тақволарини берди». (Муҳаммад сураси, 17-оят) Маълумки, одамлар ҳидоят топгунча кўп уринадилар, ҳаракат қиладилар. Демак, ҳаракатни ўзлари бошлайдилар. Аллоҳ таоло эса, уларга ҳидоятни комил қилиб беради. Сўнгра, истаганларидан зиёда қилиб тақвони ҳам бахш этади. Тақво қалбга боғлиқ ва доимий руҳий ҳолат бўлиб, Аллоҳнинг кузатиб туришини доимо сезиш ва Ундан қўрқиш ҳиссига айтилади. Батафсил ... Янгиланди ( 05.08.2013 15:09 ) Шоядки тақводор бўлсаларингиз (Йигирма бешинчи қисм) Муаллиф: 05.08.2013 14:53 Шоядки тақводор бўлсаларингиз Йигирма бешинчи қисм\n«Ва зебу зийнату безакларни ҳам. Буларнинг ҳаммаси ҳаёти дунёнинг матоҳидан бошқа нарса эмас. Охират эса, Роббинг наздида тақводорлар учундир». (Зухруф сураси, 35-оят)\nАгар юқоридаги мулоҳаза бўлмаганида, Аллоҳ таоло мазкур нарсалардан ташқари ҳам, ўзига куфр келтирганларни зебу зийнату безакларга кўмиб ташлар эди. Аллоҳ таоло ўлчовида, Ислом ўлчовида молу дунё, зебу зийнат ана шундай қадрсиз, ўткинчи нарсадир.«Буларнинг ҳаммаси ҳаёти дунёнинг матоҳидан бошқа нарса эмас».Беш кунлик дунё ҳаёти тугаши билан ҳаммаси тугайди. Уни кўрган ҳам, кўрмаган ҳам бир бўлади. Ҳали буларнинг ҳисоб-китобини бериш ҳам бор. Аммо абадий роҳат, ҳақиқий неъмат диёри бўлган:«Охират эса, Роббинг наздида тақводорлар учундир».Бинобарин, одамлар тақводор бўлиб яшашга ҳаракат қилсинлар.\nБатафсил ... Шоядки тақводор бўлсаларингиз (Йигирма тўртинчи қисм) Муаллиф: 03.08.2013 18:21 Шоядки тақводор бўлсаларингиз Йигирма тўртинчи қисм\n«Содиқ (сўз)ни келтирган ва уни тасдиқ қилган эса, ана ўшалар тақводорлардир». (Зумар сураси, 33-оят)\nЯъни, Аллоҳнинг содиқ сўзини бандаларга етказган ва ўша содиқ сўзни тасдиқлаганлар тақводорлардир. Қуръони Каримни келтирган Муҳаммад соллаллоҳу алайҳи васаллам ҳамда бошқа барча Пайғамбар алайҳиссаломлар ва барча мўмин бандалар шу сирага кирадилар. Улар Аллоҳ таолога тақво этган, Унинг айтганини қилган, қайтарганидан қайтган бандалардир. «Ёки: «Агар Аллоҳ мени ҳидоят қилганида, албатта, тақводорлардан бўлар эдим», демасидан олдин...» (Зумар сураси, 57-оят)\nБатафсил ... Янгиланди ( 05.08.2013 14:55 ) Шоядки тақводор бўлсаларингиз (Йигирма учинчи қисм) Муаллиф: 03.08.2013 18:11 Шоядки тақводор бўлсаларингиз\n«Уларга: «Олдингиздаги нарсадан ва ортингиздаги нарсадан қўрқинг. Шояд, раҳм қилинсангиз», дейилганда». (Йаасийн сураси, 45-оят) «Ўшанда у қавмига: «Тақво қилмайсизми?!» (Соффаат сураси, 124-оят)\nАллоҳ томонидан Пайғамбар қилиб юборилган Илёс алайҳиссалом, бошқа Пайғамбарлар каби, қавмларини тақвога, Аллоҳнинг ибодатига чақирдилар.«Ўшанда у қавмига: «Тақво қилмайсизми?!» – деди.\nБатафсил ... Янгиланди ( 03.08.2013 18:21 ) Шоядки тақводор бўлсаларингиз (Йигирма иккинчи қисм) Муаллиф: 02.08.2013 02:33 Шоядки тақводор бўлсаларингиз\n«Эй, Набийнинг аёллари! Сизлар аёллардан бирортаси каби эмассиз. Агар тақво қилсангиз, майин сўз қилманг, яна, қалбида касали бор бўлган тамаъ қилиб юрмасин. Гапирганда яхши гапни гапиринглар». (Аҳзоб сураси, 32-оят)Яъни, сизларнинг бошқа ҳамма аёллардан фарқларингиз бор. Сизлар Пайғамбарнинг хотинларисиз, мўминларнинг оналарисиз. Ҳамма мўминалар учун ўрнаксизлар.Ҳа, сизлар аёллардан бирортаси каби эмассизлар. Бу мақомга эришишларингиз учун Пайғамбарга жуфти ҳалол бўлганингизнинг ўзи етмайди, тақво ҳам қилишларингиз керак.«Агар тақво қилсангиз, майин сўз қилманг...»Овозингизни майин, назокатли қилиб, эркак кишига таъсир этадиган ҳолатда гапирманг.«...яна, қалбида касали бор бўлган тамаъ қилиб юрмасин.»Мунофиқ ва иймони заифлар сизнинг майин овозингизни эшитиб, фисқу фужурни бошлаб қолмасинлар.«Гапирганда яхши гапни гапиринглар.»Амри маъруф бўладиган, кишиларни тақвога, яхшиликка чақирадиган гаплардан гапиринглар.\nБатафсил ... Янгиланди ( 02.08.2013 02:39 ) Шоядки тақводор бўлсаларингиз (Йигирма биринчи қисм) Муаллиф: 02.08.2013 02:29 Шоядки тақводор бўлсаларингиз\n«...ва мушриклардан бўлманг.» «Эй одамлар! Роббингизга тақво қилинг ва ота боласига фойда бера олмайдиган, бола отасига бирор нарсада фойда бергувчи бўлмайдиган Кундан қўрқинг. Албатта, Аллоҳнинг ваъдаси ҳақдир. Бас, ҳаёти дунё сизни ғурурга кетказмасин. Ўта ғурурга кетказгувчи сизни Аллоҳ ила ғурурга кетказмасин». (Луқмон сураси, 33-оят)\nЯъни, Аллоҳга тақво қилишда давом эт. Пайғамбаримиз соллаллоҳу алайҳи васаллам бу оят нозил бўлишидан олдин ҳам Аллоҳга тақво қилар эдилар. Бир ишни бажариб турган одамга яна ўша ишни қилиш ҳақида амр бўлса, ўша ишинг-ни давом эттир, деган маъно чиқади. Тақвонинг маъноси ҳақида авваллари ҳам кўп гапирилган. Тақво, авом халқ тушуниб келганидек, қоронғу уйга кириб олиб, зикр билан машғул бўлиш эмаслиги таъкидланган. Бу оятдаги даъватда ҳам ўша «тақво» назарда тутилмаяпти, балки Аллоҳнинг айтганини қилиб, қайтарганидан қайтиб, Унга тўла итоат этиб яшашга чорланяпти, холос. Ё Роббалаламийн, ҳар ишларимизда Ўзингга қайтайлик, бизларни тақвода бардавом қилгин, Ўзингдан қўрқувчи бандаларингдан қилгин ва бизларни кофиру мунофиқларга итоат эттириб қўйма.\nЯнгиланди ( 02.08.2013 02:40 ) Шоядки тақводор бўлсаларингиз (Йигирманчи қисм) Муаллиф: 29.07.2013 02:03 Шоядки тақводор бўлсаларингиз\n«Ва Иброҳимни (юбордик). Ўшанда у ўз қавмига: «Аллоҳга ибодат қилинглар ва Унга тақво қилинглар. Бундай қилишингиз, агар билсангиз, сиз учун яхшидир». (Анкабут сураси, 16-оят) Аллоҳ таоло ушбу оятда Иброҳим алайҳиссаломни ҳам Пайғамбар этиб юборганини айтиб, сўнгра у зот қавмларини қандай даъват этганларини қуйидагича васф қиляпти:\n«Ўшанда у ўз қавмига: «Аллоҳга ибодат қилинглар ва Унга тақво қилинглар...» Яъни, Иброҳим алайҳиссалом қавмларига илоҳий даъватни жуда содда қилиб тушунтирдилар. Аллоҳга ибодат қилинглар, бошқага эмас, Аллоҳдан қўрқинглар, бошқадан эмас, дедилар. Демак, қиладиган ҳар бир ишингиз Аллоҳнинг розилигини топиш учун бўлсин. Ҳар лаҳзада Аллоҳга тақво қилиб туринг. Ана шунда мақсадга эришасиз.\n«Бундай қилишингиз, агар билсангиз, сиз учун яхшидир». Яъни, Аллоҳга ибодат ва Унга тақво қилишингиз ўзингиз учун яхшидир, Аллоҳ учун, Пайғамбар учун ёки бошқа биров учун эмас.\nАллоҳ, оқибат тақводорларники экан, бизларни ер юзида такаббурлик ва бузғунчиликни истамайдиганлардан қилгин. Ўзинга ибодат қилувчи ва Ўзинга тақво қилувчилардан қилгин ё Робб!\nЯнгиланди ( 29.07.2013 02:08 ) Яна мақолалар...\n« Биринчи Аввалги 1 2 3 Кейинги сўнгги »\t1 дан 3 сахифа\tЯнги мақолалар


2021 йил 13 январь куни Ички ишлар вазирлиги Жиноят қидирув бош бошқармаси Коррупция ва иқтисодий жиноятларга қарши курашиш бошқармаси ҳамда Давлат хавфсизлик хизмати ходимлари ҳамкорлигида тезкор тадбир ўтказилган.\nИИВ ЖҚББ Коррупция ва иқтисодий жиноятларга қарши курашиш бошқармаси хабарига кўра, тадбир давомида Тошкент шаҳри Шота Руставели кўчасида жойлашган “Ҳумо транс” авиакасса раҳбари К.Е. ушбу авиакассада фуқаро М.З.ни алдаб, пандемия шароитида чет давлатга даволаниш учун боришга асос бўлувчи касаллиги ҳақида ҳужжат тайёрлаб беришига ва шу ҳужжатга асосан Россияга бемалол бориши мумкинлигига ишонтириб, унинг 1450 АҚШ долларини олган вақтида ашёвий далиллар билан ушланди.\nОлиб борилган тезкор қидирув ишлари давомида фуқаро К.Е. бундан аввал ҳам 79 нафар фуқарони шу усулда алдаб, уларнинг ҳар биридан 1200 АҚШ долларидан жами 94 800 АҚШ доллари миқдоридаги пул маблағларини қўлга киритганлиги аниқланди.\nМазкур ҳолат юзасидан Тошкент шаҳар ИИБ ҳузуридаги Тергов бошқармаси томонидан фуқаро К.Е.га нисбатан Жиноят кодексининг 168-моддаси 4-қисми “а” банди билан жиноят иши қўзғатилиб, у қамоққа олинган.\nЖиноят иши юзасидан тергов ҳаракатлари олиб борилмоқда, дейилади маълумотда.


Тошкент бозорларини 10 йил мобайнида зарарли гўшт билан таъминлаган гуруҳ қўлга олинди\n1news.uz - Тошкентда пойтахт бозорларини Қашқадарёдан олиб келинган зарарланган гўшт ва гўшт маҳсулотлари билан 10 йил мобайнида таъминлаб келган жиноий гуруҳ қўлга олинди.\n"Ўзбекистон 24" телеканалининг билдиришича, гуруҳ бош прокуратура қошидаги Солиқ, валюта ва жиноий йўл билан топилган даромадларни легаллаштиришга қарши кураш департаменти ҳамда Миллий хавфсизлик хизмати ўтказган қўшма амалиёт пайтида фош этилган.\nХабарда айтилишча, гуруҳ раҳбари Тошкент вилояти Янгийўл туманида яшаган 40 ёшли Баҳром Ҳайдаровдир. Мазкур гуруҳ дастлаб Қашқадарёда таниш қассоблар, олиб сотарлар ва ветеринарлардан нобуд бўлган ёки нобуд бўлиш арафасида турган касал чорва моллари тўғрисида маълумот тўплашни йўлга қўйган. Улар ҳар бир маълумот учун 15 мингдан 50 минг сўмгача пул тўлашган.\nШундан сўнг бу чорва молларининг ҳар бир килоси 10-15 минг сўмдан Чироқчи туман ветеринар бўлими ходимлари томонидан сотиб олинган ҳамда ҳужжатлар сохталаштирилган. Кейин бу гўшт Зангиота тумани ҳамда Тошкентдаги яширин цехларга олиб келинган. Бу ерда гўшт қайта ишланган ва бўлиштирилиб, бозорларга чиқарилган.\nГуруҳ томонидан Тошкентда ҳар ойда 5 тонннадан 15 тоннагача бўлган миқдорда мана шундай гўшт сотилган. Гўштнинг ҳар қилосига 25-30 минг сўмдан нарх белгиланган.\nАйни пайтда жиноят иши бўйича тергов олиб борилаётгани айтилди.


“Полициячига сийдик сочган” қозоғистонлик шартли қамоқ жазоси олди\n18 январ 2018, Тошкент вақти: 05:10\nҚозоғистоннинг Жезқазған шаҳар суди маҳаллий турғун Қайрат Елубаевни полициячини таҳқирлагани учун шартли равишда икки йилга озодликдан маҳрум қилиш ҳақида ҳукм чиқарди. Суд қарорига кўра, Елубаев 424 минг 200 танга (тақрибан 1235 АҚШ доллари – таҳр.) миқдорида жарима ҳам тўлайдиган бўлди.\n“Новости-Казахстан” агентлиги хабарига кўра, Қайрат Елубаев Қозоғистон Жиноят кодексининг 4 моддаси (“Ҳокимият вакилини таҳқирлаганлик”, “Ҳокимият вакилига бўйсунмаганлик”, “Ҳокимият вакилига нисбатан зўравонлик содир этганлик” ва “Безорилик”) бўйича жавобгарликка тортилган.\nВоқеа 2015 йил декабрида содир бўлган. Жиноят иши материалларида 21 ёшли полиция сержанти Тўлеген Игибеков йўл-патруль полицияси таркибида Қайрат Елубаев ҳайдаб кетаётган машинани тўхтатгани, полициячилар Елубаевни маст ёки эмаслигини аниқлаш учун наркологик диспансерга олиб боргани айтилади. Диспансер таҳлили натижаларидан норози бўлган ҳайдовчи таҳлил учун сийдик топширишни талаб қилган. Кейин ҳожатхонадан сийдик кўтариб чиққан Елубаев уни Игибековнинг устидан сочиб юборган. Шундан сўнг Игибеков Елубаевни қулочкашлаб тортиб юборган.\nШу йил апрель ойида Жезқазған шаҳар суди сержант Игибековни беш йилга озодликдан маҳрум қилганди, бироқ кейинчалик бу муддат шартли жазо билан алмаштирилган.


12 май 2021, Тошкент вақти: 06:09\nЎзбекистон президенти девонининг собиқ юқори мартабали мулозими Тўлқин Усмонов Тошкент вилояти жиноят ишлари суди томонидан порахўрликда айбланиб, 9 йилга озодликдан маҳрум этилди.\nТ.Усмонов президентнинг ҳуқуқ-тартибот органлари фаолиятини мувофиқлаштириш бўйича собиқ давлат маслаҳатчиси Анвар Набиевнинг ўринбосари эди.\nУнинг устидан ўтказилган суд жараёнини кузатган мустақил журналист Абдураҳмон Ташанов собиқ мулозимнинг қариндошлари айблов ва ҳукмнинг адолатсиз бўлганидан ташвишда эканини билдирди.\n“Давогарлар ҳукумат ва махсус хизмат томонидан ëлланган одамлар, деб айтилмоқда. Улар Бухорода турли мансабда ишлайдиган 4 одамдир. Т.Усмонов давлат маслаҳатчиси Анвар Набиевнинг ўринбосари ҳисобланади. Ўтган йил декабрь ойида Анвар Набиев устидан жиноят иши қўзғатилган. Тергов ҳаракатлари олиб борилаëтган пайтда у бош прокурор ўринбосари қилиб юборилган. Чунки у махсус хизматлар тоифасидан чиққан жуда катта шахслар доирасига кирарди. У молиявий талон-тарож, мансаб ваколатини суиистеъмол қилиш каби айблар билан айбланган эди”,- деди А.Набиев.\nА.Ташановнинг билдиришича, Анвар Набиевнинг кейинги тақдири ҳозир номаълум. Лекин норасмий манбаларга кўра, у қамалмаган. Шартли жазо билан ҳозир очиқда юрибди.\n“А.Набиев ва Т.Усмоновга нисбатан ишларда ҳеч қанақа сиëсий мотивлар йўқ. Жиноий криминал структураларнинг ўзининг иши. А.Набиев Андижон воқеалари терговини олиб борган шахс эди. Бундан ташқари, МХХ тергов бошқармаси бошлиғи бўлиб, узоқ йиллар ишлаган шахслардан бири бўлган. Бир коррупцион занжирга ҳукумат томонидан зарба берилди ëки аравадан тушириб ташланди, деб қараш мумкин”,- дейди А.Ташанов.\nУнинг таъкидлашича, режим вақти-вақти билан ўз умрини узайтириш мақсадида қурбонлар бериб туради. Уларни ҳам навбатдаги қурбон, деб атаса бўлади.\nАйни пайтда юқори лавозимдаги мулозимлар ҳаëти икир-чикирларидан хабардор, исми номалум қолишини истаган ўзбекистонлик собиқ мулозим бошқача бир фикрни илгари сурди.\n“Улар ўғирлик қилгани ëки бошқача бир қонунни бузгани учун қамалгани йўқ. Улар кимнингдир ëки Гулноранинг думини босган. Ўғирлик қилган амалдор қамаладиган бўлса, Ўзбекистондаги мулозимларнинг 98 фоизи қамалиши керак. Мен катта шахслар доирасида бўлганман. Мен буларнинг нима учун қамалганини яхши биламан”,- деди собиқ мулозим.\nЎзбекистонлик инсон ҳуқуқлари фаоли Абдусалом Эргашев ҳам мамлакатдаги мулозимларнинг ҳаммаси пора олишини эътироф этган ҳолда баъзи мулозимларнинг беш қўлни бирдай оғзига тиқиши ҳам юқорининг, ҳам пастнинг ғазабини бирдай қўзғатган, деган фикрда.\nЎзбекистон воқелигини яхши билган кўпчилик таҳлилчилар қатори А.Эргашев ҳам мамлакат олий эшелонидаги мулозимлардан баъзиларининг таноби тортилиши умумий манзарани ўзгартирмаслигини айтди.\n“Булар режим умрини ҳеч қанақа узайтира олмайди. Агар нураб кетаëтган девор бўладиган бўлса, унинг тепасидаги сувоғини қанчалик янгилаганингиз билан ичкаридан тўкилиб бораверади”,- деди А.Эргашев.\nА.Эргашев “қарға қарғанинг кўзининг чўқимайди”, деган мақол бугунги ўзбек мулозимлари учун тегишли эмаслигини гапирди.\n“Мавлон Умрзоқов, Шукрулло Мирсаидов, Исмоил Жўрабеков кабилар мансабга тайинлаган одамнинг ишончини оқламагани учун, ўзига берилган ваколатни суиистемол қилгани учун лавозимидан кетди. Қолганлари ҳам кетяпти”,- дейди А.Эргашев.\nУ Ўзбекистонда косметик эмас, балки фундаментал демократик ўзгаришларгина самара беради, деган фикрда собит.


(Араб тили дарcлиги)\nСиз азизларга “Араб тили дарслиги” (Алифбе китоби) номли китобнинг 1 -қисмини тақдим қилмоқдамиз. У ўзбек тили да сўзлашувчиларга, араб тили дарслигидир. У асосан тил марказлари учун мўлжалланган бўлиб, мустақил ўрганувчилар учун ҳам фойдадан холи эмас. Аввал ўқувчи араб алифбоси билан танишиб чиқади. Ундан кейин ҳар-бир ҳарфни мисоллари билан ўрганиб луғатларни ёдлаб боради. Масалан ҳар бир ҳарфда берилган луғатларни ёд олади.\nЎқувчи диққатини қаратиши лозим бўлган нуқта шуки, ҳар-бир ҳарфни аввалида сурат билан тўртта сўз берилган. У, ўша ҳарфнинг аввалда, ўртада, охири уланиб ва охири алоҳида, уланмасдан келганига мисолдир. Бу нарса, диктант ёзилганда ўта муҳим эканини билиб олади.\nНоми: «Алифбе китоби»\nКўрилган сони: 13231\n«Араб алифбосида ҳуснихат» Азиз ва муҳтарам ўқувчилар! Сиз азизларга “Ҳуснихат” (Араб алифбосида чиройли ёзишни ўрганамиз) номли китобни тақдим қилмо..\n«Ўқиш китоби» (Араб тили дарслиги) Сиз азизларга “Араб тили дарслиги” (ўқиш китоби) номли китобнинг 2-қисмини тақдим қилмоқдамиз. У ўзбек тилида сўз..


Наҳотки бу актёрлар қариндош эмас?! » Скачать музыку бесплатно новинки музыки 2016-2017\nНаҳотки бу актёрлар қариндош эмас?!\nБу актёрларнинг суратларини томоша қиларкансиз, наҳотки улар қариндош эмас, дея ўйлаб қоласиз. Қизиқ, уларнинг ўзлари ҳам бир-бирига қараб шу ҳақида ўйлаб кўришганмикан? Xabardor.uz биз доимо адаштириб қўядиган бир-бирига ўхшаш машҳур актёрларни эътиборингизга ҳавола этади. Сара Хайленд ва Мила Кунис Генри Кавилл ва Мэтт Бомер Порша Де Росси ва Дреа Де Маттео Жаред Лето ва Жейк Жилленхол Жейми Прессли ва Марго Робби Дейн Кук ва Скайлар Эстин Лейтон Мистер ва Минка Келли Том Харди ва Логан Маршалл-Грин Жессика Честейн ва Брайс Даллас Ховард Марк Уолберг ва Мэтт Деймон Америка Феррера ва Жордин Спаркс Чад Смит ва Уилл Феррелл Жада Пинкетт-Смит ва Зои Салдана Кристен Стюарт ва Алисия Сильверстоун Скарлетт Йоханссон ва ёш Кристофер Уокен Manba: xabardor.uz


«Ўзавтосаноат» вакили нархи 10 000 АҚШ долларига тенг автомобилларни «арзон» дея таърифлади - xabar.uz\n«Ўзавтосаноат» вакили нархи 10 000 АҚШ...\n07.06.2019 22:56 0 3559\nЎзбекистонда келгусида 10 000 АҚШ долларидан арзон автомобиллар ишлаб чиқарилмайдими?\nТадбирда 2030 йилга қадар мўлжалланган Ўзбекистон автосаноатини ривожлантириш Концепцияси ишлаб чиқилгани ҳақида маълумот берилди.\n«Ушбу концепция интернетдаги порталда эълон қилинади, ўрганиб чиқасизлар, муҳокама бўлади, — деди «Ўзавтосаноат» стратегик режалаштириш дирекцияси бошлиғи Рустам Қодиров. — Мазкур концепцияда 2 та тенденция ҳисобга олинган: биринчи 5 йилликда нархи 10 000 АҚШ доллари атрофида бўлган арзон автомобиллар ишлаб чиқарилишига эътибор қаратилади, чунки шу тоифа транспорт воситаларига талаб юқори бўлади. Дунё тажрибасидан маълумки, кроссовер, яъни йўлтанламас автомобилларга қизиқиш ва эҳтиёж йил сайин ошиб бормоқда. Шундан келиб чиқиб, мамлакатимизда биринчи 5 йилликдан кейин янги тенденция бошланишини тахмин қиляпмиз: келгусида Ўзбекистонда нархи 15 000 АҚШ доллари атрофида бўлган кроссовернинг кичикроқ моделларини ишлаб чиқаришга эътибор қаратилади».


ҚЎҚОН ХОНЛИГИДА САВДО БОЖИ ВА СОЛИҚЛАРИ — Soliq plus / Налоги плюс\n25 декабря, 2019 SOLIQ PLUS СОЛИҚ ТАРИХИ\nҚўқон хонлигида ўзига хос солиқлар тизими мавжуд бўлиб, солиқлар иқтисодиётнинг асосий таянчи ҳисобланган. Хонликда божхона иши ва савдо солиқлари Ислом дини аҳкомларига асосланган ҳолда амалга оширилган. Хон хазинасига тушадиган даромаднинг асосий қисми савдо соҳасидаги солиқлардан иборат бўлган. Қўқон хонлигидаги солиқлар тизими қўшни Бухоро амирлиги ва Хива хонлигидаги солиқ тизими билан деярли бир хил эди.\nХОНЛИКДА БОЖ ВА САВДО СОЛИҚЛАРИ ОРАСИДА БОЖХОНАДАН ОЛИНГАН СОЛИҚЛАР КАТТА ДАРОМАД ОЛИБ КЕЛГАН\nХонликда учта йўналишда божхоналар фаолият олиб борган:\n1) Бухоро, Хива хонликлари, Афғонистон, Эрон, Ҳиндистон ҳамда бошқа ҳудудлардан хонликка кириб келган савдогарлар Хўжанд божхонасида бож тўлаганлар.\n2) Шарқий Европа, Россия империяси, қозоқ ерларидан кириб келган маҳсулотлар учун Туркистон, Тошкент божхоналарида бож олинган.\n3) Хитой, Қашқар, Шимолий Ҳиндистон ва тоғли беклардан келган савдо карвонлари Ўш, Андижон, Марғилон божхоналарида бож тўлаганлар. Божхоналар сони хонлик ҳудудининг кенгайиб бориши туфайли кўпайиб борган. Ҳар бир божхонанинг учтадан ўнтагача махсус постлари бўлган.\nХонлик ҳудудига қўшни давлатлардан кириб келаётган карвонни чегарада божхона ходимлари кутиб олган. Улар карвон юкларини савдогарлар кўрсатмасига кўра рўйхатдан ўтказганлар. Давлат амалдори – закотчи карвондаги савдогар шахси, мамлакати, туялар (ёки от ва аравалар) сони, юк миқдори, тури ва бошқаларни рўйхатга олиб, йўлдаги дастлабки шаҳар ҳокими номига хабарнома юборган.\nЧегара ҳудудлардаги божхона бош назоратчиси, яъни закотчи хон ёки бек томонидан тайинланган, унинг ёнида эса божхона мавқеига қараб 56 та ёрдамчиси бўлган.\nЧегара божхонасидан ўтган карвон ўзлари келган дастлабки шаҳар дарвозаси олдида тўхтаган ва шаҳар закотчисига хабар юборган. Закотчи ўз ёрдамчилари билан келиб, карвонни текширув майдонига олиб келган ва божхона юборган рўйхатда кўрсатилган маълумотларнинг тўғри ёки нотўғрилигини текширган.\nКИМ ҚАНДАЙ БОЖ ТЎЛАГАН?\nШунингдек, мамлакат ҳудудига тақиқланган маҳсулотлар олиб келинмаётганлигига ишонч ҳосил қилингандан сўнг, хонликда белгиланган тартибда мусулмон савдогарлардан умумий молнинг 2,5 фоизи миқдорида, мусулмон бўлмаган савдогарлардан эса 5 фоиздан 10 фоизгача миқдорида бож олинган.\nАмалдаги божхона тартибларига кўра, XIX аср ўрталарида Россиядан келаётган савдо карвонларидаги юкли туя ва аравалардан 20 коп., отлардан 10 коп. миқдорида алоҳида бож йиғилганлиги архив ҳужжатларида берилган.\nБарча бож ишлари ниҳоясига етганидан сўнг, масъул закотчи савдогарга бож тўланганлиги тўғрисида ёрлиқ ёзиб берган ва савдогар бошқа бож тўламасдан, бир йил давомида, хонлик ҳудудида эркин савдо қилиш ҳуқуқини қўлга киритган.\nАгар савдогар даромади ошиб, қўшимча мол келтирса, унга алоҳида бож тўлаган. Шунингдек, баъзи ҳолатларда савдогарлар 6 ой давомида кўрсатилган миқдорда солиқ тўлашга мажбур бўлган.\nХонлик божхоналарида 20 тиллодан кам бўлмаган олтин ва кумуш пуллардан ҳам шу ҳисобда бож олинган. Агар савдогар пулни яширишга ҳаракат қилса, божхона уни мусодара қилиши мумкин.\nХонликдан ташқарига чиқиб кетаётган савдо карвонлари ҳам савдо божи тўлаганлар. Қўқон хонлиги шаҳарларидан чиқиб кетаётган карвоннинг карвонбошиси дастлаб закотчига хабар берган. Закотчи ўз ёрдамчисини карвонсаройга юбориб, карвондаги туялар (ёки от ва аравалар) сони, юк миқдори, тури ва нархини аниқлаган ҳамда белгиланган миқдорда закот ундирган.\nХусусан, Худоёрхон даврида Россияга олиб кетилаётган ҳар бир туядаги пахтадан 1 руб. 90 коп. миқдорида бож олинган бўлиб, битта туяда ўртача 16 пуд пахта бўлган.\nШунингдек, закотчи ҳар бир юкли туядан ёрлиқ ёзиб бергани учун бир кумуш тангадан ҳақ олган. Божни тўлаган савдогар бошқа бож тўламасдан хонлик ҳудудида савдо қилиши мумкин эди. Бироқ қўшни мамлакат ҳудудига ўтмоқчи бўлса, ўша давлатда қайтадан бож тўлашига тўғри келган.\nХонликнинг йирик шаҳарларида божхона махсус закотсаройда жойлашган ва унда давлат амалдори – закотчи турган.\nХонликдан қўшни мамлакатларга савдо мақсадида борган савдогарлар ўша давлат қонунлари бўйича турли миқдорда солиқ тўлаганлар. Баъзи давлатларда хорижлик савдогарлар учун белгиланган савдо божларининг юқорилиги савдо алоқаларининг ривожига салбий таъсир кўрсатган.\nХусусан, XIX аср 60йилларида Қўқон хонлигининг йирик савдогарларидан тошкентлик Ҳожи Юнусовнинг маълумотларига кўра, Ҳиндистондан Қандаҳор орқали Бухорога келгунга қадар савдо карвони йўлда 18 марта бож тўлаган.\nАфғонистон шаҳарларининг кўпида савдо карвонларидан 2,5 фоиз эмас, 20 фоиз миқдорида бож олинган. Қўшни мамлакатлардан Ўрта Осиё хонликларида тижорат ишларини йўлга қўймоқчи бўлган савдогарлар динига эътибор берилишини инобатга олганлар. Хусусан, россиялик савдогарлар ўзлари номидан қозонлик татарларни савдо мақсадида юборганлар.\nХуллас, Қўқон хонлиги хазинасига тушадиган даромадларнинг каттагина қисмини божхоналардан олинган савдо божлари ва солиқлари ташкил қилган. Шу боис хонлик ҳукмдорлари доимо савдо божларининг тушумига катта эътибор қаратган бўлиб, давлат мансабдорларидан бўлган меҳтар, яъни молия вазирининг ўзи назорат қилган.\nЎзР ФА Шарқшунослик институти катта илмий ходими,\n– АШЁВИЙ ҲУҚУҚ ҚАНДАЙ ҲОЛЛАРДА ПАЙДО БЎЛАДИ? УНИНГ ВАЗИФАСИ НИМА?


Маймоққа озор берма, қизалоқ\n«Маша ва айиқполвон» мультфильмини нафақат болалар, балки анча-мунча ёши катталар ҳам томоша қилган бўлса керак. Томоша жараёнида «Бу мультфильм болаларнинг тарбиясини бузмайдими?» деган фикр сизнинг ҳам хаёлингиздан ўтганми? Бир ўйлаб кўринг: мазкур мультфильм ижодкорлари билиб-билмай болакайларни ҳаддан зиёд шўх, бебош, дилозор бўлишга даъват қилмаяптими?\nБалки, сиз фикримга эътироз билдириб, далил сифатида «Сеними, шошмай тур!», «Том ва Жерри», «Леопольд лақабли мушук» мультфильмларини мисол келтирарсиз. Менимча, далилингиз номақбул. Чунки ҳар учала мультфильмда ҳам бўри ва сичқонлар қилмишига яраша таъзирини ейди. Қолаверса, томоша жараёнида ижодкорлар бу образлар тарафида эмаслигини сезиб турасиз. Аммо «Маша ва айиқполвон» мультфильмида қизалоқ айиқнинг дилига қанчалар озор берса ҳам, шўхликда ҳаддан ошса ҳам, барибир маймоқвой уни яхши кўраверади, фильм ижодкорлари ҳам. Беихтиёр бу ҳис-туйғу томошабинга ҳам юқади.\nЭсингизда бўлса, «Кичкина табиб» фильмида «Том ва Жерри» мультфильмини томоша қилган ёш қаҳрамон билан бошқа бир персонаж ўртасида шундай суҳбат бўлиб ўтади:\n– Мультфильм ёқдими?\n– Мушукка раҳмим келди.\n– Сичқон жуда шўх экан. Бизнинг қишлоқда Ҳасанбой деган бола бор. Сичқон ўшанинг ғирт укаси.\nАна шу кичкина табиб «Маша ва айиқполвон» мультфильмини томоша қилганида шундай дермиди? Бунга гумоним бор. Бошқа болакайлар ҳам ҳар гал ушбу мультфильм томошасидан кейин «Демак, ҳар қанча шўхлик, дилозорлик қилсак ҳам бўлавераркан, ота-онамиз кечираркан-да», деган хулосага келишса ажабмас.\nБалки, бунга ўхшаган, бола тарбиясига тескари, салбий таъсир кўрсатадиган бошқа мультфильмлар ҳам бордир. Болакайлар ижтимоий тармоқлар ёки айрим телеканаллар орқали (бизга билдирмай) уларни томоша қилаётгандир. Демоқчимизки, биз, катталар жажжи дилбандларимиз ақлли, одобли, меҳнатсевар, хушфеъл бўлиб вояга етишини истасак, улар қандай кўрсатув, айниқса, мультфильмлар томоша қилаётганига эътиборли бўлишимиз лозим.\nТўғри, рус ва бошқа халқларнинг эртаклари асосида ишланган энг сара мультфильмларнинг анча-мунчаси ўзбек тилига ўгирилган. Лекин ўзбек халқ эртаклари асосида ишланган мультфильмлар телевидение орқали, айниқса, «Болажон» каналида кўпроқ намойиш этилса, нур устига аъло нур бўларди. Шунда қоракўзларимизни халқимизга хос ва миллий менталитетимизга мос бўлган қадриятлар руҳида тарбиялай оламиз. Бундай мультфильмлар эса талайгина. «Зумрад ва Қиммат», «Тўғривой ва Эгривой», «Кенжа ботир», «Олтин тарвуз», «Ур, тўқмоқ!», «Саҳродаги воқеа», «Довюрак ошпаз», «Икки қўшни ва қовун», «Айтсам, ишонмайсиз» каби мультфильмларни барча болакайлар мириқиб томоша қилади. Шу аснода уларнинг беғубор қалбига мардлик, тўғрилик, ҳалоллик, меҳнатсеварлик, топқирлик каби эзгу хислатлар сингади.\nТаниқли сўз устаси, Ўзбекистонда хизмат кўрсатган артист Обид Асомов умрининг охирида «Ўзбекфильм» миллий агентлиги ҳузуридаги «Мультипликацион фильмлар студияси» давлат унитар корхонасига раҳбарлик қилган қисқа давр ичида ўзбек халқ эртаклари асосида мультфильмлар суратга олиш бўйича бирмунча ишларни амалга оширишга улгурди. Масалан, «Чалпак ёққан кун» эртаги асосидаги мультфильм менга жуда ёқди. Менимча, севимли санъаткоримиз бошлаган бу савобли ишни давом эттириш керак. Ахир, халқимизнинг каттаю кичикни эзгуликка чорловчи эртаклари озмунчами?! Қолаверса, ёзувчиларимиз ҳам болажонларимизга мўлжалланган мультфильмлар учун бажонидил сценарий ёзиб берса керак. Бунинг учун эса барча имкониятлар мавжуд, давлатимиз ҳам маблағни аямаяпти.


Ҳукуматнинг кўчмас мулк бозорини нуфузли кўчмас мулкка давлат божини киритиш ва инвеститсион обектларга янги божларни киритиш бўйича барқарорлаштириш ҳаракатлари ҳеч қандай натижа келтирмади. Бироқ, яқинда ўтказилган сўровга кўра, иқтисодчилар жорий йилда кўчмас мулк нархлари ёки аввалги даражада сақланиб қолади, ёки ҳаттоки бироз арзонлашади, деган фикрда.\nХитойнинг қитъа қисмидаги энг қиммат кўчмас мулк бозори – Пекиндадир. Уй-жой қурилиш ва шаҳар ҳамда қишлоқ туманларни ривожлантириш комиссияси маълумотига кўра, айни дамда у ерда бир квадрат метр нархи 5820 АҚШ долларига тенг. Пекиндаги уй-жойнинг ўртача нархлари сентабр ойида тахминан 30 фоизга қимматлашди. Хитойнинг бошқа шаҳарларида эса кўрсаткич 11 фоизга тенг бўлди.\nҲукумат томонидан октабрда қабул қилинган чеклов чоралари нархларнинг кескин ошишини тўхтатишга хизмат қилиши лозим, бироқ уларнинг кутилмаганда тушиб кетиш хавфи ҳам бор.\nҲиндистоннинг Мумбаи шаҳри дунёдаги энг қиммат уй-жой бозоридан бирига айланди. Қуартзънинг ёзишича, Мумбаида аҳоли даромадига нисбатан кўчмас мулк қиймати нисбати – “Ҳиндистондаги энг йирик шаҳарлар орасида энг баланд кўрсаткичга эга”. Давлат бойишда давом этмоқда ҳамда девелоперлар тўлиб тошган шаҳарда янги қурилиш майдонлари топишга қийналмоқда. Эслатиб ўтамиз, ушбу шаҳарда ҳамон миллионлаб кишилар хароб кулбаларда истиқомат қилади.\nНоябрда мамлакат бош вазири Нарендра Моди пул ислоҳотини ўтказиб, 500 ва 1000 рупийлик қоғоз пулларни муомаладан олгач, кўчмас мулк бозори босим остида қолди. Ҳиндистонда солиқлардан қочиш мақсадида кўчмас мулк билан боғлиқ аксарият битимлар нақд пул кўринишида амалга оширилади. Маҳаллий ПропЕқуитй компаниясининг фикрича, Мумбаида жорий йилда кўчмас мулк нархлари 30 фоизга арзонлашиши мумкин экан.\nҲонконг жаҳондаги энг қиммат уй-жой бозори номини етти йилдан бери ўзида сақлаб келмоқда. Демограпҳиа ҳар йилги ҳисоботи маълумотларига кўра, ўтган йилда кўчмас мулкка ўртача нархи аҳоли бир йиллик даромадининг 18,1тасига тенг бўлган. Кичик пастлашишга қарамай (бир йил аввал бу кўрсаткич 19та йиллик даромадга тенг бўлган) Ҳонконгдаги кўчмас мулк ҳамон “жуда ҳам кўп пул туради”, дейилади ҳисоботда.


ЎзА - Россияда порлаган “бешлик”\n30.07.2018 14:45 Чоп этиш версияси\nДемак, Россияда туғилган квинтетлардан бири 24 сентябрь куни “The Best”га лойиқ кўриладими?\nБиз бешта номзодни ҳамда уларнинг жаҳон кубогида қандай ишлашларини кўриб чиқамиз.\nРоссия терма жамоаси билан нимчорак финалда Испания устидан пеналтилар сериясида зафар қучди. 48 йиллик натижани янгилади.\nҒалабадан сўнги нутқи эса қуйидагича бўлди: “Худога шукр, футболчиларим нима демоқчи бўлган барча гапларимни тушунишди. Биз бир биримизга ишондик. Ўйлайманки, ғалабада уларнинг ҳиссаси кўпроқ менинг стратегиямга нисбатан.”\nУнинг ҳаққига айтилган энг улуғ мақтовлардан бирини: “Яхши. Энг яхши. Топ!”, - дея “Зенит” дарвозабони Андрей Лунев айтди.\nДарвоқе, Россиягача ҳеч бир терма дастлабки 2 турда 8 та гол уриб кейинги босқичга чиқмаган эди. 1938 йилги Италияни инобатга олмаганда.\nФиналгача уч марта қўшимча бўлимларда ўйнаган жаҳон чемпионатларидаги ягона жамоа. Шунингдек, мусобақада мухлислар меҳрини қозона олган камдан-кам термалардан.\nФранциядан учралган мағлубиятдан сўнг Далич: “Қайси баҳсда ғалаба қозонган бўлсак, бунга биз ҳақли равишда эришдик. Кимдир бизни тасодифан финалга чиқди, дейиши мумкин. Бироқ таклиф этилган жойга бориш керак-ку, ахир!!!”\nДалич ҳақида 1998 йил Хорватияни ярим финалга олиб чиққан Мирослав Блазевич қисқа қилиб шундай деди: “Златко ажойиб мураббий. Маслаҳатларимга зор эмас.”\nХорватия 1950 йилги финалда ўйнаган Уругвайдан сўнг 68 йил давомида жаҳон кубоги финалида ўйнаган энг кичик мамлакат сифатида эътироф этилди.\nФиналда хорватларни 4:2 ҳисобида мағлуб этди унинг жамоаси.\nФиналдан кейинги гапларини қуйидагича талқин қилдик: “Бу жамоа билан фахрланишимнинг асосий манбаи – ягона терманинг шаклланганлигидир. Йигитлар анча улғайган. Икки йил аввалги Франция билан ҳозиргисини ўртасида ер билан осмонча фарқ бор. Мен доимо футболчиларимга бир нарсани уқтириб келдим: ҳеч қачон, ҳеч қачон, ҳеч қачон ҳеч нарсадан воз кечманг! Орзуингиздан ҳам!”\nДешам ҳақида ёрдамчиси шундай дейди: “Бир эркакда бўлиши мумкин бўлган барча нарса унда мужассам. Шунинг ўзи Дидиени ғолиб қаторида бўлиши учун етарлидир.”\nДешам терма жамоа либосида ҳамда мураббий сифатида жаҳон кубогини боши узри кўтарган Марио Загало ва Франс Беккенбаурдан кейинги учинчи мураббий сифатида тарихда қоладиган бўлди. Беккенбаур ўзининг натижасини такрорлаган Дешамни самимий қутлади ва: “Клубимизга хуш келибсан, Дидие. Ҳозир учтамиз. Эҳтимол яна кўпаярмиз.”, - деганча унга омад тилади.\nМартинез турнир давомида тактик ўзгаришлари билан обрў қозонди. У терма билан биргаликда чорак финалда Бразилияни 2:1 ҳисобида мағлубиятга учратди. Шубҳасиз, бу унинг мавқеини ошириб юборди.\nУнинг севимли ибораси қуйидагича эди: “Ҳақиқий бахт ва ҳақиқий муваффақият бор. Сиз томоша қилган футбол – биз ўйнаган футбол – Бельгия футболи, бу бизнинг брендимиз. Шунингдек, бирга ишлаш ва ўзаро мослашувчанлик; тактика билан бутун миллатни кўрсатишга интилдик.”\nМартинез ҳақида: “Ниҳоят! Бельгия учун муносиб мураббий топилди. У жамоани якдил ҳолатга олиб кела олди. Робертодан бошқаси бу ишни уддалай олмаган бўларди.”, - дейди афсонавий немис футболчиси Юрген Клинсман.\nДарвоқе, Бельгия термаси ўз тарихида илк марта ярим финалда ўйнади.\nКолумбия билан бўлиб ўтган баҳсдаги пеналтилар сериясидаги ғалаба Англия термасининг тарихда илкинчи марта “футбол лотереяси“да муваффақият қозониши эди. Бундан аввал инглизлар ҳеч қачон пеналтилар баҳсида зафар қучмаган.\nСаутгейтнинг мусобақадан кейинги сўзлари: “Биз ажойиб футбол намойиш этдик. Келажак учун бу жамоа ўрнак ҳамда тажриба вазифасини ўтайди.”\nУ ҳақидаги фикрлардан энг яхшисини Гарри Невилл айтди: “Гарет мамлакат фахри. Ақли, тажрибали, халоскор ва фидокор инсон”\nАнглия охирги марта 1990 йилги мундиал ярим финалида ўйнаган эди.


ҚАШҚАДАРЁ: “Ҳар бир ходим пахтага биттадан одам ёллаб жўнатиши керак экан”\n06 август 2021, Тошкент вақти: 04:02\nКИТОБ. “Қашқадарё вилояти Китоб тумани МИБдан ёзмоқдамиз. Ойликсиз ўз ҳисобимиздан таьтилга чиқиб? ишлаётган эдик. Энди раҳбарият топшириғига кўра? ҳар бир ходим Муборак туманига – пахтага биттадан одам ёллаб жўнатмоқда. Қарзга 600 минг сўмдан ҳашарчи ёллаб жўнатдик...”\n(Бу хабар STга 7 октябрь куни келган.)


Мутахассислар нон нархи билан боғлиқ вазиятга изоҳ беришди\nИжтимоий тармоқларда энг кўп муҳокама қилинаётган мавзулардан бири бу «буханка» нон нархининг ошиши мавзуси бўлмоқда. Дастлабки ҳисобга-китобларга кўра нон нархи 1500 сўм атрофида бўлиши билдирилганди. Лекин тахминлар ўзини оқламади ва «буханка» баҳоси яна кўтарила бошлади. Бунинг сабабларини ўрганиш мақсадида соҳа мутахассислари билан суҳбат қилдик.\nМухтор Умаров: – Гарчи прогнозлаш ваколатимизга кирмасада, асосий ишимиз нархларни ўрганишдан иборат бўлсада, юқоридаги фикрни қўллаб-қувватлайман. Чунки нархлар динамикасига эътибор берсак, маълум муддатли ўсиш барқарорлашиш билан алмашмоқда. Энди яна ошишга асос йўқ.\nkun.uz мухбири суҳбатлашди.


Ўзбекистон халқаро ислом академияси битирувчилари педагогик фаолият олиб бориш ҳуқуқига эга бўлади\nЖараён 17 April 2018 12:19 622\nЎзбекистон Республикаси Президентининг “Диний-маърифий соҳа фаолиятини тубдан такомиллаштириш чора-тадбирлари тўғрисида”ги фармони қабул қилинди.\nФармонга мувофиқ, Тошкент ислом университети негизида Ўзбекистон халқаро ислом академияси ташкил этилди. Бу тўғрисида “ЎзА” маълум қилди.\n– Қуръон илмлари, ҳадис, ислом ҳуқуқи, ақида, тасаввуф, ислом иқтисодиёти ва молияси, халқаро муносабатлар, хорижий тиллар (араб, форс, инглиз, рус, урду, турк ва б.) ва бошқа халқаро миқёсда эҳтиёж мавжуд бўлган соҳалар бўйича малакали кадрларни тайёрлашга йўналтирилади;\n– ўрта махсус, олий таълим, олий таълимдан кейинги таълим, малака ошириш босқичларида узлуксиз таълимнинг яхлит тизимини ташкил этишга қаратилган фаолият олиб боради;\n–илмий меросни чуқур тадқиқ қилиш ва асраб-авайлашга, диний ва дунёвий билим беришга ихтисослашган етакчи таълим ва илмий-тадқиқот муассасаси ҳисобланади;\n–республикадаги барча ислом таълим муассасалари фаолиятини ўқув-меъёрий ва ўқув-услубий жиҳатдан таъминлаш ҳамда мувофиқлаштиришни амалга оширади.\nЎзбекистон Республикаси Президентининг 2017 йил 20 апрелдаги “Олий таълим тизимини янада ривожлантириш чора-тадбирлари тўғрисида”ги қарорининг 14-бандида белгиланган имтиёзлар Ўзбекистон халқаро ислом академиясига ҳам татбиқ этилиши белгиланди. Бундан ташқари, Ўзбекистон халқаро ислом академияси битирувчиларига умумтаълим мактаблари, ўрта махсус ва олий таълим муассасаларида соҳага тегишли фанлар бўйича педагогик фаолият билан шуғулланиш ҳуқуқи берилади.


BahsOnline: Ўзбекистонда аёллар алоҳида бассейнларда чўмилсинми?\nЎзбекистон бош вазирининг хотин-қизлар масаласи бўйича ўринбосари Элмира Боситхонованинг мамлакатда аёллар билан эркаклар учун алоҳида чўмилиш бассейнларини ташкил этиш ғояси Озодлик саҳифаси ва ижтимоий тармоқларда баҳсларни келтириб чиқарди. Бу баҳсни 14 апрель куни Тошкент вақти билан соат 19.05да бошланадиган BahsOnline эшиттиришининг навбатдаги сонида давом эттирамиз.\nБош вазир ўринбосари ўз ташаббусини “Ота-оналардан тушган қатор шикоят ва талабномаларда хотин-қизлар билан эркакларнинг биргаликда бассейнда чўмилишига эътироз билдирилгани” билан изоҳлади.\nБундан ташқари аёл ва эркак аралаш-қуралаш чўмилиши ўзбек халқи маънавиятига тўғри келмасиги ҳам таъкидланган ўтган ҳафта бўлиб ўтган йиғинда.\nОзодлик муштарийлари орасида баҳс чиқарган бу ғояни қўлловчилар Ўзбекистон аҳолисининг катта қисми мусулмонларни ташкил этгани учун “фақат аёлларнинг ўзлари чўмиладиган жойлар ташкил этилиши шарт”, деган фикрни билдиришди.\n720p | 159,7MB\nБош вазир ташаббусини жинсга кўра сегрегация қилиш ҳамда эктремизмга тенглаштирган муштарийларимиз, бу каби ғояларга қаршилик кўрсатилмаса келажакда аёллар ва эркаклар учун алоҳида жамоат транспорти, ўқув муассасаларини ташкил қилувчилар ҳам пайдо бўлиши мумкинлигидан баҳс қилишди.\nЖинсга кўра ажратиш турли давлатлар турлича даража ва кўринишга эга.\nЕвропадаги айрим мамлакатларда аёллар ва эркаклар нафақат бассейн, балки ҳаммом ва сауналарга ҳам бирга тушишади. Ёки Саудия Арабистони ва Эрон каби мамлакатлард ўғил болалар ва қизлар алоҳида ўқув муассасаларига боришади.\nЎзбек маросимларининг кўпчилиги ҳам жинсга кўра ажратилган. Масалан, тўйнинг наҳорги ошига эркакларнинг ўзлари боришади. Аёллар ҳам юзочдига эркакларни таклиф қилишмайди.\nШу кунларда АҚШнинг Шимолий Каролина штатида транссексуаллар, яъни жинсини ўзгартирган, ёки ўзини бошқа жинсга мансуб, деб билгувчи фуқаролар учун алоҳида ҳожатхоналарни ташкил қилиш масаласи сиёсий баҳсларни келтириб чиқарган.\nХўш, балки аёллар ва эркаклар ўртасида маълум даражадаги ҳар бир миллат менталитетига асосланган оқил чегараларни ўтказиш зарар қилмас?\nЁки бундай ажратиш кейинчалик янгидан-янги чекловларнинг жорий этилишига замин яратадими?\nСиз нима деб ўйлайсиз? BahsOnline дастурининг навбатдаги сонида ана шу ҳақда баҳс қиламиз.\nBahsOnline жонли мулоқотининг навбатдаги сони 14 апрель, пайшанба куни Тошкент вақти билан соат 19:05 да бошланади!\nSKYPE: Ozodskype, Ozodlikonline, Ozodovoz


ёш мутахассислар бандлигини таъминлашда муҳим ўрин тутмоқда\nСоғлом бола йилида Фарғона вилоятида 92,5 мингта иш ўрни ташкил этиш белгиланган бўлиб, январь — март ойларида ушбу кўрсаткич 22138 тага етказилди. Бунда асосий эътибор ёш мутахассислар, хусусан, касб-ҳунар коллежлари битирувчилари бандлигини таъминлашга қаратилди.\nБинобарин, жорий йилда тадбиркорлик фаолияти билан шуғулланиш истагидаги 4905 нафар йигит-қиз учун тижорат банклари томонидан 28 миллиард 600 миллион сўм миқдорида имтиёзли кредит маблағлари ажратилиши кўзда тутилган.\nАйтиш жоизки, аҳоли бандлигини таъминлашда жойларда ўтказиб келинаётган меҳнат ярмаркаларининг самараси катта бўлмоқда. Хусусан, ўтган йили вилоятда 130 марта ана шундай тадбирлар ташкил этилиб, уларда 7208 та корхона ва ташкилот 50480 та бўш иш ўрни билан қатнашди. Пировардида 2013 йили иш сўраб мурожаат қилган ёшларнинг аксарияти ўз мутахассисликлари бўйича ишга жойлаштирилди. Жорий йилда ҳам ушбу анъанани изчил давом эттириш режалаштирилмоқда. Чунончи, январь — март ойларида 48 марта ихтисослаштирилган ярмаркалар ўтказилиб, уларга жойлардаги 2578 та корхона ва ташкилот жалб этилди. Натижада 1822 нафар ёшга ишга жойлашиш учун йўлланмалар берилди. Шунингдек, туман ва шаҳар ҳокимликларининг қарори билан 6639 та квота иш ўринлари захира қилиб қўйилди. 14010 нафар фуқарога эса меҳнат қонунчилигига оид тушунча ҳамда тавсиялар берилди.\nХабарингиз бор, Президентимизнинг 2013 йилда ижтимоий-иқтисодий ривожлантириш якунлари ва 2014 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида касб-ҳунар коллежлари ва академик лицейлар битирувчиларини ишга жойлаштириш масаласи барчамизнинг жиддий ва доимий эътиборимиз марказида туриши зарурлигини таъкидланган эди. Шундан келиб чиқиб, вилоятимизда мазкур йўналишда муайян ишлар амалга оширилмоқда. Яъни ўтган даврда ёшларнинг келажакдаги мақсадларини ўрганиш ниятида битирувчилар ва уларнинг ота-оналари иштирокида бир неча бор суҳбатлар, очиқ мулоқотлар ташкил этилди. Мазкур жараёнда ўқув муассасаларини тамомлаётган йигит-қизлардан 4905 нафари тадбиркорлик билан шуғулланиш, 5410 нафари олий ўқув юртларига кириб ўқиш, икки минг нафардан зиёди ҳарбий хизматга бориш, қолганлари эса эгаллаган мутахассисликлари бўйича фаолият бошлаш истагида эканлиги аниқланди. Жорий ўқув йилида вилоятдаги 143 та касб-ҳунар коллежини битириб чиқадиган 60903 нафар йигит-қиз бандлигини таъминлаш мақсадида “корхона —коллеж — битирувчи” ўртасида уч томонлама шартномалар тузиш жараёни ниҳоясига етказилаяпти. Аниқроқ айтганда, шу кунга қадар 21798 та хўжалик субъекти билан 57152 нафар ёки 93,8 фоиз битирувчини ишга жойлаштириш бўйича уч томонлама шартномалар тузилди.\nЯна бир эътиборга молик жиҳат: Ўзбекистон Республикасининг “Оилавий тадбиркорлик тўғрисида”ги Қонунида белгиланган имтиёзлардан фойдаланиш ҳисобига шу йилнинг биринчи чорагида етмишдан зиёд оилавий корхона ташкил этилиб, 230 дан ортиқ кишининг бандлиги таъминланди. Бу ишчи кучига эҳтиёж катта бўлган ҳудудлар, жумладан, Қўқон, Фарғона шаҳарлари, Риштон, Қува туманлари ҳиссасига тўғри келгани эътиборлидир. Қолаверса, ишсизлик даражаси нисбатан юқори бўлган Ёзёвон ҳамда Сўх туманларида ҳам 800 га яқин меҳнат ўринлари яратилди.\nАйни пайтда касб-ҳунар коллежлари битирувчилари вилоятнинг кўплаб туманларидаги корхона, ташкилот ва кичик бизнес субъектларида ишлаб чиқариш амалиётини ўташмоқда. Зеро, бу жараён ёшларда меҳнатга кўникма ҳосил қилиш билан бирга, уларнинг келгусида кафолатли иш ўринлари билан таъминланишида муҳим босқич ҳисобланади.\nФарғона вилояти меҳнат ва аҳолини ижтимоий муҳофаза қилиш бошқармаси бошлиғи.\nМазкур рукндаги бошқа мақолалар: « Бухорода ҳинд ишбилармонлари кўргазмаси\tИлм-фан ютуқлари »


Давлат хизматлари марказлари: кечаги оворагарчиликлар ва бугунги қулайликлар - zarnews.uz\nБугунги кунда Давлат хизматлари марказларида аҳолига тезкор, қулай ва шаффоф тарзда 130 ортиқ давлат хизматлари кўрсатиб келинмоқда.\nШу ўринда, тадбиркорнинг бундан 10-15 йил олдин рўйхатдан ўтиш тартибини бир эслаб кўрайлик. Корхонани рўйхатдан ўтказиш учун тадбиркор ойлаб югуриб, ўнга яқин идораларга мурожаат қилиш ва қирқтага яқин ҳар хил ҳужжатларни тақдим этишга мажбур бўлган.\nЭндиликда республикамизнинг турли ҳудудларида фаолият кўрсатаётган Давлат хизматлари марказларида нафақат юридик, балки жисмоний шахсларга “тезкор, қулай, шаффоф” тамойили асосида давлат хизматлари кўрсатилмоқда.\nСудланганликка оид маълумотларни олиш учун фуқаролар ўзлари доимий истиқомат қилиб турган жойдаги вилоят ички ишлар бошқармасига мурожаат қилишлари ва натижасини олиш учун бир неча кун кутишлари керак эди.\nЭнди бундай маълумотномани барча фуқаролар яшаш манзилидан қатъий назар, исталган Давлат хизматлари марказлари ёки электрон тарзда my.gov.uz портали орқали қисқартирилган муддатда олиш мумкин.\nФҲДЁ Архивидан олинадиган маълумотномаларни ҳам ўзингиз яшайдиган ҳудудда жойлашган ДХМ орқали олишингиз мумкин.\nФуқаролик ҳолати далолатномаларини ёзиш ва нотариал органлар соҳасида ҳамда расмий ҳужжатларга апостиль қўйиш Давлат хизматлари маркази ёки ягона интерактив давлат хизматлари портали (ЯИДХП) орқали амалга оширилмоқда.\nЭътиборли жиҳати, вилоят ФХДЁ архивлари сўровнома тушган кундан бошлаб, 3 иш куни мобайнида маълумотларни тегишли ФҲДЁ органларида мавжуд ёки мавжуд эмаслигини аниқлаб, тегишли Давлат хизматлари марказига юборади. Марказ эса шу маълумотномани 10 дақиқа ичида зудлик билан ариза берувчининг электрон манзилига жўнатади. Давлат хизматлари марказлари ва ФҲДЁ органлари ўз фаолиятини амалга ошириши натижасида олинган маълумотларни сир сақланишини таъминлайди.\nАввалги тартибга кўра яъни, Давлат хизматлари марказлари томонидан ушбу хизмат жорий этилишидан аввал ФҲДЁ архивидан маълумотномалар қонунчиликка мувофиқ15 кун муддат ичида тақдим этиб келинган.\nАвваллари хорижий олий таълим муассасаларни битирган фуқароларимиз дипломларини нострификация қилиш тартиби анча қийин эди.\nЭнди хорижий давлатларда таълим олганлик тўғрисидаги ҳужжатни тан олиш талаблари рўйхатидан таълим тўғрисидаги ҳужжат Ўзбекистон Республикасида амалда мавжуд бўлган таълим шаклида ўқиб олинган бўлиши кераклиги ҳақидаги қоида чиқариб ташланди.\nХорижий давлатларда умумий ўрта ва ўрта таълим олганлик тўғрисидаги ҳужжатларни тан олиш бўйича давлат хизмати Давлат хизматлари марказлари орқали жорий этилганда хизматни кўрсатиш муддати 15 кундан 6 иш кунига, тақдим этиладиган ҳужжатлар сони эса 4 тадан 2 тага қисқартирилди.\nХорижий давлатларда умумий ўрта ва ўрта таълим олганлик тўғрисидаги ҳужжатларни нострификациялаш учун ариза берувчилар Давлат хизматлари марказлари ёки Ягона интерактив давлат хизматлари портали (my.gov.uz) орқали мурожаат қилиб, қуйидаги ҳужжатларни тақдим қиладилар:\n- хорижий давлатларда таълим олганлик тўғрисидаги ҳужжат ва унга илованинг нусхаси;\n- хорижий давлатларда таълим олганлик тўғрисидаги ҳужжат ва унга илованинг Ўзбекистон Республикаси давлат тилига таржима қилинган нотариал тасдиқланган нусхаси.\nЖорий йил 1 апрелдан бошлаб руҳий касалликлар бўйича диспансер ҳамда наркология диспансери томонидан фуқароларнинг ҳисобда туриши ёки турмаслиги тўғрисидаги маълумотномани тўғридан-тўғри бериш амалиёти бекор қилинди.\nЭндиликда бу каби маълумотномалар фақат жойлардаги Давлат хизматлари марказлари ёки Ўзбекистон Республикаси Ягона интерактив давлат хизматлари портали (ЯИДХП) орқали тақдим этиш тартиби белгиланди. Биринчи апрелдан бошлаб наркология ва руҳий касалликларга чалинган фуқаролар ҳисоби фақат электрон шаклда юритиладиган бўлди.\n1 апрелдан бошлаб шунингдек, фуқаролар доимий (вақтинча) рўйхатдан ўтган жойидан ва юридик шахслар почта манзилидан (жойлашган еридан) қатъий назар, исталган ҳудуддаги Давлат хизматлари марказларига мурожаат қилиш мкониятига эга бўлишди. Бу хизмат барча хизмат турлари учун ташкил этилган. Масалан, республикамизнинг исталган шаҳрида фаолият юритишни мақсад қилган тадбиркор ўз яшаш ҳудудидаги марказлардан туриб ҳам рўйхатдан ўтиши мумкин.\nЯгона портал: янада осон ва янада қулай.\nЯгона интерактив давлат хизматлари портали орқали хизмат олиш учун фойдаланувчи алоҳида ўз компьютерига эга бўлиши шарт эмас. Яъни сиз ўз смартфонингиз ёки планшетингиздан фойдаланган ҳолда my.gov.uz сайтига кириббир марта авторизациядан ўтишингиз кифоя. Ушбу портал сизга зарур ахборотни топиш, бизнесга доир масалаларни тезкор ҳал этиш учун кенг имкониятларни тақдим этади.\nСоҳадаги мазкур қулайликлар “Халқ давлат идораларига эмас, давлат идоралари халқимизга хизмат қилиши керак” деган тамойилнинг амалдаги ифодасидир.\nДавлат хизматлари агентлиги Самарқанд вилоят бошқармаси масъул ходими.\nДХА 4 йил: Нималар қилинди, нималар қилиниши керак?


Ўғри бўлсанг, милиция бошлиғининг ўртоғи бўл\n02 март 2021, Тошкент вақти: 18:44\nФирдавс Маълумотларга кўра, сўнгги йилларда Қашқадарёда чорва молларини ўғирлаш билан боғлиқ жиноятлар сони ортиб бормоқда. Бироқ бу жиноятларнинг кўп қисми очилмасдан қолаётир.\nЖорий йилнинг 28 апрелида Деҳқонобод туманида яшовчи Эшқувват Панжиев, Чоршанби Бойсариев, Рашид Минглиев, Шарофат Сафарова, Абди Қурбонов, Зафар Пиримов ва Комил Эшқобиловга тегишли 120 бош қўй-эчки яйловдан ўғирлаб, аниқроғи чўпонлардан тортиб олиб кетилди. Мол эгаларининг айтишича, ўғрилар ҳам бегона эмас, балки улар танийдиган кишилардир.\nЧўпон Ражаб Эргашевнинг сўзларига қараганда, Соат, Шукур, Ҳомид исмли шахслар ва нотаниш икки киши тонг саҳарда келиб, отардаги қўй-эчкилардан 120 тасини танлаб олиб кетган.\nЭ.Панжиев моли ўғирлангани ҳақида туман ички ишлар бўлими бошлиғига маълум қилгани, лекин у “молингни ўзинг топиб ол”, дея олдидан чиқариб юборганини билдирди. Унинг таъкидлашича, милициядан иш чиқмагач, ўзи молларини қидира бошлайди, топади ҳам. Лекин бу пайтда 120 қўй-эчкидан 100 га яқини сотилиб кетган эди.\n“Молларни кимлар олиб кетгани аниқ. Гувоҳлар ҳам етарли. Аммо милициядагилар ишни пайсалга соляпти. Бундан олдин буғдойим ўғирланганди. Кейин қизимнинг 1 миллион 100 минг сўм пули ўғирланди. Ундан кейин 18 қўйим гумдон бўлди. Энди мана 120 бош қўй-эчки йўқ. Тўртта ўғирлик бўйича ҳам милицияга мурожаат қилганман. Жиноят ишлари қўзғатилиб, кейин ёпиб юбориляпти”, дейди Э.Панжиев.\nМаълум бўлишича, асосий жабрланувчи бўлган Э.Панжиев Деҳқонобод ИИБ бошлиғи Чори Аннаев ва ўғирликда гумон қилинаётган Соат Тўлаев яқин оғайни экани, шунинг учун терговни туман милицияси олиб боришидан норози эканини билдиргач, терговни вилоят милицияси олиб боради. Терговда С.Тўлаев ва унинг шериклари қўй-эчкиларни олиб кетганини инкор этмайди. “Э.Панжиев билан орамизда олди-бердимиз бор эди, шунинг учун қўйларни бизга ўзи берди”, дейди улар. Бироқ Э.Панжиев буни рад этади.\nОрадан кўп ўтмай, 26 июнда Э.Панжиев автоаварияга учрайди. Унинг машинасида бўлган етти кишидан тўрт нафари жиддий тан жароҳати олади. Э.Панжиевнинг ўзи эса бир неча қовурғаси ва сон суяги синиши оқибатида ҳанузгача оёққа тура олгани йўқ. У автоҳалокат душманлари томонидан уюштирилган суиқасд эканини таъкидламоқда.\nМаълумотларга қараганда, ўғирлик содир этилганидан буён тўрт ой ўтган бўлса-да, тергов ҳаракатлари ҳали ҳам тугалланмаган. Бу орада терговчилар бир неча марта алмаштирилган.


СОВҒА - НОГИРОНЛИК АРАВАЧАСИ » Bulung‘ur hayoti газетаси\nGazeta: admin Қўйилган сана: 14-09-2019, 14:15 Рукун: Янгиликлар / ТУМАН ХАЁТИ Кўрилди 211\nСОВҒА -ОГИРОНЛИК АРАВАЧАСИ\nБундан беш йил аввал туманимизнинг “Чангал-1” МФЙ ҳудудидаги Юқори Чангал қишлоғида истиқомат қилаётган Бумайрам Аззамова тўнғич фарзанди Абдулазизжонни қўлларида бир даста гул билан илк бор мактаб даргоҳига олиб борди. Фарзандининг фанларни яхши ўзлаштираётганлиги, аъло баҳолар олиб келаётганлигидан Абдулазизжондан ҳам кўра кўпроқ ота-онаси қувонди. Устозлар ҳам миннатдор эди. Ўғлини суйди, эркалади, шундай фарзанд ўстираётганлигидан фахрланишди. Абдулазизжон учинчи синфга ўтгач, нимадир сабаб бўлди-ю, соғлигидан шикоят қила бошлади. Буни кўргач ота-онаси дарҳол уни шифокорларга кўрсата бошлашди. Дастлаб туман марказидаги шифокорларга, сўнгра вилоятдаги шифокор мутахассисларга, пойтахтдаги клиникадаги профессорларга олиб боришди. Замонавий тиббий ускуналар ёрдамида текширтиришди. Вақт шиддат билан ўтиб борар, вақт ўтган сайин эса Абдулазизжоннинг соғлиги ёмонлашиб борарди. Мутахассис шифокорлар беморга аниқ ташхис қўйишолмасди. Ота-онанинг кечаю-кундуз фикри-хаёли, бор молу-дунёси эвазига бўлса ҳам, суюкли фарзандини даволатиш эди. Шу мақсадда улар ўтган йили тиббиёт соҳаси бўйича профессорлар билан маслаҳатлашиб, Абдулазизжонни Россия давлатига олиб бориб, клиникаларда кўрикдан ўтказишди.\n- Буни қарангки, пойтахтимиздаги мутахассис шифокорлар билан Россия давлатидаги шифокорларнинг қўйган ташхислари бир хил бўлиб чиқди, - дейди беморнинг онаси Бумайрам Аззамова. - Пойтахтдаги шифокорларнинг таъкидлашларича, ўғлимдаги дард бундан беш-олти йил муқаддам организмда яширин бошланган экан. Бундан-буён вилоятдаги фақат битта мутахассис шифокор маслаҳати асосида даволатиб боришни тавсия қилишди. Ҳозир ўғлим 1-гуруҳ ногирони. Оёқ-қўллари, бўйин соҳалари ва бўғимлар деярли ишламайди, гапиролмайди. Овқат ҳазм қилиши ҳам меъёрий ҳолатда эмас. Унинг тарбияси билан уйда ўзим шуғулланаяпман.\nЯхши ҳамки яхшилар кўп дунёда. Қариндош-уруғ, маҳалла кўй, туман марказий шифохонаси шифокорлари, қолаверса ҳокимликлар ҳам қараб туришгани йўқ. Дори-дармон, транспорт харажатлари, даволаниш учун йўлланмалар билан таъминлашда амалий кўмаклашмоқдалар. Қишлоқ врачлик пункти ҳамшира ва шифокорлари тез-тез беморнинг ҳолидан хабар олиб турибди.\nЯқинда туман ЎзХДП туман Кенгаши ташаббуси билан Булунғур сайлов округидан сайланган халқ депутатлари вилоят Кенгаши депутати Камолжон Абдуллаев 1-гуруҳ ногирони Абдулазиз Анорбоевнинг хонадонига ташриф буюриб, унга ногиронлик аравачаси тақдим қилди.\nЎзХДП туман Кенгаши туманимиздаги кам таъминланган оилаларга, ногиронлар ва боқувчисини йўқотган оилалар ҳамда ижтимоий ҳимояга муҳтожларга ҳомийлар билан ҳамкорликда амалий кўмак беришмоқда. Ушбу партиядан сайланган депутатлар вақти-вақти билан маҳаллалар, корхона ва ташкилотларда сайловчилар билан учрашувлар ўтказиб, у ерда кўтарилган ижтимоий-иқтисодий масалалар бўйича ваколат доирасида жойларга депутатлик сўрови билан мурожаат қилишмоқда. Халқни тинглаш, уларга хизмат қилиш, мушкулини осон қилиш депутатларнинг асосий мақсади.\nБИЗ СОҒИНГАН НАВРЎЗ МАҲАЛЛАМИЗДА ҚУВОНЧ БИЛАН КУТИБ ОЛИНДИ